text:
Sinach ni umuhanzi umaze gutwara ibihembo byinshi cyane mu muziki wa Gospel. Afatwa nk'umwamikazi wa Gospel muri Afrika. Indirimbo amaze gukora zamamaye ku isi harimo; 'WayMaker' imaze kurebwa kuri Youtube inshuro zisaga miliyoni 46, 'I Know Who I Am' imaze kurebwa inshuro zisaga miliyoni 32, 'Great Are you Lord', 'Rejoice','He did it Again', 'Precious Jesus', 'The Name of Jesus', 'This Is my Season', 'Awesome God', 'For This', 'I stand Amazed', 'Simply Devoted', 'Jesus is Alive' n'izindi. Patient Bizimana watumiye Sinach, ni umuhanzi nyarwanda uzwi mu ndirimbo zitandukanye zirimo: Menye neza, Ubwo buntu, Iyo neza, Ikime cy'igitondo, Ndanyuzwe, Amagambo yanjye n'izindi.
Sinach ategerejwe na benshi i Kigali kuri Pasika
Sinach aherutse kwemeza ko yiteguye kuza mu Rwanda mu gitaramo yatumiwemo na Patient Bizimana kizaba kuri Pasika tariki 1 Mata 2018. Sinach azaza mu Rwanda azanye n'itsinda ry'abantu 13 nkuko Patient Bizimana aherutse kubitangariza abanyamakuru. Kuba Sinach ari umwe mu bahanzi bakomeye ndetse bakunzwe cyane muri Afrika no ku isi, ndetse akaba ari ubwa mbere azaba ageze mu Rwanda ukongeraho no kuba indirimbo zikoreshwa hirya no hino mu Rwanda yaba mu nsengero ndetse no mu tubari, Inyarwanda.com twifuje kumenya impumeko y'abahanzi ba Gospel bakomeye hano mu Rwanda, tubabaza uko biteguye kwakira umuhanzikazi w'icyamamare Sinach. Benshi mu bo twaganiriye bavuze ko ari umugisha ukomeye u Rwanda rubonye kuba Sinach azataramira abanyarwanda kuri Pasika umunsi ukomeye ku bakristo.
Patient na Bubu ubwo batangazaga amakuru menshi kuri iki gitaramo
Easter Celebration Concert 2018 yatumiwemo Sinach ni igitaramo cyateguwe na Patient Bizimaba ku bufatanye na EAP (East African Promoters) iyoborwa na Bubu umaze imyaka myinshi afasha Patient Bizimanan mu bitaramo bye. Kwinjira muri iki gitaramo bikubiye mu buryo 2:Kugura itike mbere no ku munsi w’igitaramo. Abazagura mbere bazishyura 3000 FRW, 10.000 FRW na 200.000 ku bantu 8 bari ku meza. Ku munsi w’igitaramo, itike ya 3000 izagurishwa 5000 FRW, iya 10.000 FRW izaba igura 15.000 FRW naho iy’abantu 8 bazaba bari hamwe ku meza ntabwo izagurishwa ku munsi w’igitaramo. Igitaramo kizabera muri ‘Parking ya Stade Amahoro’. Imiryango izakingurwa saa cyenda z’amanywa.
UMVA HANO 'IKIMENYETSO' INDIRIMBO NSHYA YA PATIENT BIZIMANA
Inyarwanda.com twaganiriye n'abahanzi bakomeye muri Gospel ari nabo twibanzeho cyane, tunaganira na barumuna babo bafite impano mu majwi no mu miririmbire, ibintu byerekana ko bafite ejo heza mu muziki wo kuramya no guhimbaza Imana. Mu bo twaganiriye, benshi bashimiye cyane Patient kuba yaratumiye Sinach, gusa hari abamusabye ko bibaye byiza yajya akorana indirimbo n'aba bahanzi b'ibyamamare aba yatumiye. Abandi basabye abahanzi bazafatanya na Patient kuzagerageza kwitwara neza kuri stage kugira ngo u Rwanda ruhakure amanota meza. Bahamagariye abantu kutazacikanwa n'iki gitaramo kuko kuhabura ari ukunyagwa zigahera.
Buri mwaka kuri Pasika Patient Bizimana akora igitaramo gikomeye
Abahanzi hafi 20 twaganiriye nabo ni: Aline Gahongayire ukunzwe kuri ubu mu ndirimbo; Warampishe, Iyabivuze, Ni yo yabikoze n'izindi, Olivier Kavutse (uri kubarizwa muri Canada) ubarizwa mu itsinda rya Beauty For Ashes rikunzwe kuri ubu mu ndirimbo 'Yesu ni sawa', Israel Mbonyi ukunzwe mu ndirimbo; Intashyo, Hari ubuzima, Sinzibagirwa, Number One n'izindi, Chance Mbanza umwe mu bayobozi ba Alarm Ministries, Nelson Mucyo waririmbye 'Iriba' ndetse akaba n'umwanditsi ukomeye w'indiririmbo za Gospel, Tonzi waririmbye 'Humura', Dominic Ashimwe wamamaye mu ndirimbo 'Ari kumwe natwe' , 'Nemerewe' n'izindi, Diana Kamugisha uzwi cyane mu ndirimbo 'Haguruka', Dina Uwera waririmbye 'Nshuti', Eddy Kamoso wamamaye mu ndirimbo 'Nduburira', 'Raha' yakoranye na Esther Wahome, Gaby Kamanzi wamamaye mu ndirimbo 'Amahoro' n'izindi;
Rev Baho Isaie uzwi mu ndirimbo 'Ni nde uhwanye nawe', 'Baho', 'Igwe' n'izindi, Aime Uwimana waririmbye 'Ninjiye ahera', 'Urakwiriye gushimwa' n'izindi nyinshi zo kuramya Imana, Bright Patrick uri kubarizwa muri Canada akaba ari umusore watangije injyana ya Hiphop mu muziki wa Gospel uzwi mu ndirimbo; Umucunguzi, Ndiho, ID yakoranye na Gaby Kamanzi n'izindi, Liliane Kabaganza wari mu b'imbere cyane muri Rehoboth Ministries ubu akaba akunzwe mu ndirimbo ze bwite; Ejo ni heza, Abiringiye Uwiteka, Imvura y'amahindu n'izindi. Twaganiriye kandi n'abahanzi babatu bazamutse neza mu muziki wa Gospel, abo ni: Nina Precious Mugwiza kuri ubu uri muri Leta Zunze Ubumwe za Amerika akaba azwi mu ndirimbo 'Ndi uwawe', Annette Murava uzwi mu ndirimbo 'Imboni' uyu akaba ari mu b'imbere muri korali Injiri Bora, Papy Clever uzwi mu ndirimbo; Narakwiboneye, Uburyohe na Utwumvire yakoranye na Patient Bizimana.
Aline Gahongayire asanga kuza kwa Sinach ari igisobanuro cy'umugisha
Aline Gahongayire: "Ndamukunda ni umugore w'Ijambo ry'ubuhanuzi. Yubaka imitima ya benshi nanjye ndimo, nejejwe n'urugendo agiye kugirira iwacu (mu Rwanda). Nabyakiriye neza ni umugisha ku muziki nyarwanda, ni igisobanuro cy'umugisha. Icyo nasaba abantu ni ukwitabira bakazaza guhabwa umugisha n'ibirenge bizanye inkuru nziza. Be blessed."
Kavutse Olivier wo muri Beauty For Ashes avuga ko Patient na EAP bakoze ikintu kiza cyane
Kavutse Olivier: "Sinach ndamukunda cyane. Ikintu cya mbere mukundira ni ukuntu aririmba indirimbo nziza kandi sizizwe kandi akaba ariwe muhanzi wa mbere muri Afrika waririmbye indirimbo zikarenga Afrika zikajyera no muri za Amerika n'uburayi naho bakaba baririmba indirimbo ze. Ni ishema rikomeye kuri twese abahanzi b'abanyafurika! Kuba agiye kuza mu Rwanda nabyo ndabishimira Imana cyane kandi nshimira n'abamutumiye kuko iyo abahanzi bakomeye nka bariya baje mu Rwanda biba bitanga message (ubutumwa) no ku bandi ko inzira ari nyabagendwa mu Rwanda.
Ku muziki wa gospel bisobanuye iterambere rwose kuko nta muntu ku giti cye wakwijajara umuhanzi nk'uriya. Ubwo rero birumvikana ko harimo abaterankunga bakomeye, ibyo rero ni ryo terambere ry'umuziki, iyo abaterankunga bajemo. Nasoza mbwira abantu ngo ahasigaye ni ahabo. Patient na EAP bakoze ikintu kiza cyane kutuzanira umuhanzi ukomeye kuriya, ubwo abantu rero nabo nibaze bashyigikire."
Gaby Kamanzi yizeye ko abantu bazafashwa cyane mu buryo bw'Umwuka ndetse abahanzi bakigira byinshi kuri Sinach
Gaby Kamanzi: "Mbere na mbere turashima Imana kugira ngo na Patient anamutekereze (Sinach) mbere na mbere ni Imana. Turashimira cyane Imana kuko uriya mudamu (Sinach) yatubereye umugisha mu ndirimbo ze cyane cyane iyo twese tuzi ivuga ngo 'I know who I am', ni amagambo meza kandi yubaka umukristo mu by’ukuri umukristo akumva arakomeye akumva azi uwo ari we. Ni indirimbo yibutsa umukristo uwo ari we, hari igihe abakristo dukunda kubyibagirwa, ugasanga hari ukuntu bigenze ntiwibuke uwo uri we cyangwa ntunabyiteho.(...) Turuzuye muri Yesu, rero iyo ndirimbo ihora ibikwibutsa n’amavuta ari kuri iyo ndiirmbo n’ijwi ryiza n’umuziki mwiza, ibyo byose bituma umuntu asubira ku Mana akongera akanezerwa. Turashimira Imana ko yemeye ko uriya mukozi w’Imana akandagiza ibirenge bye mu Rwamda, icya kabiri tukanashimira Patient ko yamutekereje ni ukuri ni ishimwe sinzi ukuntu nabivuga, turishimye cyaneeee kandi Patient Imana imuhe umugisha hamwe na kompanyi iri kumutegurira igitaramo."
Gaby Kamanzi arakomeza agira ati: "Uzi ko Sinach agira gahunda nyinshi, noneho kugira ngo aboneke ni uko hari abantu bategura neza kuko abantu nka bariya tuzi ko kugira ngo baze mu gihugu, yego bashobora kubyifuza ariko hari ibyuma baba bashaka, hari ukuntu baba bashaka ko ibintu biba biteguwe bitewe na quality ya muzika yabo ntabwo ushobora kubajyana aho ubonye cyangwa ukabatwara uko ushaka, hari amategeko baba bafite kugira ngo umuziki wabo ugende neza, rero kabisa turashimira abantu bari gutegurira Patient iki gitaramo. Patient nta byuma afite ariko abantu bari kumutegurira (EAP) ni bo bafite ubwo bushobozi, rero Imana ibahe imigisha myinshi cyane kuko nabo bari gushyigikira iki gikorwa. Narishimye cyane ko Sinach agiye kuza mu Rwanda kuko tugiye kumwigiraho. Mbere na mbere azadufasha kujya mu Mwuka, azadufasha kuramya Imana, tuzafashwa n’indirimbo ze zindi wenda tutazi, tuzagira ibihe byiza byo kuramya no guhembuka ariko icya kabiri tuzamwigiraho byinshi twebwe nk’abahanzi kuko abantu bageze kuri ruriya rwego hari ibintu byinshi baba bafite biturenzeho. Turishimiye ko tuzamwigiraho kandi ko tuzafashwa kubw’icyubahiro cy’Imana. Yesu ni mwiza ni we ubikora."
Israel Mbonyi asanga kuza kwa Sinach ari umunezero udasanzwe ndetse akaba ari umugisha ku Rwanda
Israel Mbonyi: "Sinach nkunda indirimbo ze cyanee pe, ni umuramyi wuzuye Umwuka w’Imana kandi ibimuvamo bihesha umugisha Isi yose. Kuza kwa Sinach mu Rwanda ni umunezero udasanzwe kuri njyewe, kandi ni umugisha ku Rwanda rwacu kwakira umukozi w’Imana nk'uriya. By’umwihariko ku muziki nyarwanda wa Gospel ni ishema rikomeye kandi ni iteka rinini Imana iduteye. Nshimira cyane na Patient wemeye gukoreshwa n'Imana akaba agiye kutuzanira umugisha nk'uriya kuri iyi Pasika. Icyo nabwira abantu ni uko badakwiriye kubura muri iki gitaramo kuko ndabona kizaba cyuzuyemo imbaraga zidasanzwe kabisa."
Mbanza Chance wo muri Alarm Ministries yagize icyo asaba abahanzi bose yitsa cyane ku bazaririmba muri iki gitaramo
Mbanza Chance:"Sinach ni umuhanzi nkunda cyane, kandi mukundira ubuhanga bwe, content y'indirimbo ze, ndetse n'uburyo mbona ari passionate and anointed one (aritanga kandi afite amavuta y'Imana). Kuba tugiye kumwakira mu Rwanda personally (ku giti cyanjye) biranshimishije cyane. Ibi birasobanura ko umuziki nyarwanda wa Gospel umaze gufata indi ntera kubera izo collabo z'abahanzi bakomeye turimo gukora. Nasabaga abantu especially abahanzi ba Gospel bifuza ubwenge cyangwa kumenya byinshi ngo bazitabire iki gitaramo nizera ko kizaba gikomeye. Icya kabiri ndasaba abazagirirwa amahirwe yo gu performinga kuri uwo munsi ko babitegura neza kugira ngo ntihazagaragare itandukaniro rinini ryatuma batunyuzamo ijisho."
Nelson Mucyo asanga kuza kwa Sinach ari ugushimangira izamuka rya Gospel yo mu Rwanda
Nelson Mucyo: "Kuza kwe mu Rwanda ni ikintu kiri tres positive (ni ikintu kiza cyane), ni intera nziza kuri Gospel nyarwanda cyane cyane ku bakunzi b'indirimbo za Gospel ariko na none ni ugushimangira izamuka rya Gospel yacu muri rusange, ni ukuvuga niba atumiwe na bagenzi be kuri uyu musozi w'u Rwanda nawe bizagera igihe atumire Patient cyangwa abandi. Nari nkumbuye umutima uramya wa Patient Bizimana. Ikintu cyanejeje cyane kurushaho ni ukuzongera kubona bagenzi banjye nkunda kandi nubaha kuri stage nka Aime Uwimana, Mbonyi Israel njye nzaryoherwa. Bivuze ko ishusho y'umuziki wacu irarushaho kuba nziza. Ni ukuri Congz kuri Patient ni ukuri ndubaha cyane umurimo umaze kubaka mu Rwanda. Nutagwa isari uzasarura muvandimwe."
Tonzi avuga ko kuza kwa Sinach ari inzozi ze zibaye impamo
Tonzi: "Sinach ndamukunda, mukundira cyane ko yemereye Imana ikamukoresha mu kuyiramya no kuyihimbaza ntiyacitse intege none ubu ni umugisha ukomeye ku mahanga yose. Kuba agiye kuza mu Rwanda ni inzozi zanjye zibaye impamo biciye mu muvandimwe Patient nshimira cyane ko yemeye kumvira Imana mu buryo bwagutse inzozi zimurimo akemerera Imana ko ziba impamo. Ni ubuntu bukomeye kandi akomereze aho gutekereza mu buryo bwagutse kuko Imana irabyishimira kuba uri umuntu usanzwe ariko ugakora ibidasanzwe. Icyo bisobanuye ku muziki wa Gospel ni uko Imana yacu ari iyo kwizerwa iyo uyemereye ibyo wabonaga biri kure ibyigiza hafi.
Ni intambwe nziza cyane ku bahanzi nyarwanda n'ivugabutumwa muri rusange riri kwaguka mu buryo bukomeye binyuze mu ndirimbo nziza zifite ubutumwa bwiza, ibitaramo biteguye neza umuntu wese yakwibonamo, kandi n'ubufatanye mu nzego zose nubwo hakiri urugendo ariko ni intambwe nziza. Icyo nasaba abantu kuri iki gitaramo nuko twumva ko ari icyacu tugafatanya twese kukimenyekanisha no gushyigikira Patient mu buryo bwose bushoboka tukazakitabira cyane, kandi tukanasengera Patient ngo Imana ikomeze kubana nawe mu myiteguro yose nabafatabikorwa bose uriya munsi tuzabone abantu benshi bakizwa kandi n'ubushobozi bukazaboneka kuko ni igikorwa kinini gisaba imbaraga mu buryo bwose byose bizagende neza."
Dominic Ashimwe arashimira cyane Patient na EAP batumiye Sinach i Kigali, ubu ari gusengera cyane umunsi w'igitaramo
Dominic Ashimwe:"Sinach ntabwo maze igihe kinini mumenye, ni umuntu w'inshuti yanjye dusengana wanyeretse indirimbo ye kuri YouTube yitwa "Way maker" numva nkunze cyane amagambo yayo (lyrics) aramfasha. Nakomeje gukurikirana ibikorwa bye kuri Website ye bwite, ndeba kuri Wikipedia amateka ye, nkurikira na account ye ya Instagram mbona ni umuhanzikazi ukomeye wubashywe iwabo n'ahandi ku isi bituma nshaka n'izindi ndirimbo ze.
Kuza kwe mu Rwanda ni igikorwa cyiza cyane nibikunda akabona umwanya uhagije tuzaboneraho kumva n'izindi ndirimbo ze nyinshi. Ndashimira umuvandimwe wacu Patient Bizimana n'itsinda bafatanya batekereje kumutumira, ntekereza y'uko atari njye njyenyine wakiriye neza iyi nkuru nziza. Icyo ndi gukora ni ugusengera cyane uriya munsi kugira ngo abari kubitegura Imana ibabere umuyobozi n'umujyanama mwiza mu myiteguro, n'imvura izabe iretse kugwa byose bizagende neza."
Diana Kamugisha avuga ko kuza kwa Sinach yabibonyemo nko kugendererwa n'Imana
Diana Kamugisha: "(Sinach) ndamukunda cyane mukundira ko akizwa kandi ni umunyamasengesho. Nabibonyemo nko kugendererwa n'Imana kuba aje mu Rwanda. Ku muziki nyarwanda rero ndabona hari byinshi tugiye kumwigiraho. Ndasaba abantu bose kwitabira iki gitaramo kuko kuri stade twese tuzahakwirwa rwose there is enough space kabisa (Hari umwanya munini)."
Dina Uwera asanga kuba Sinach azaba ari i Kigali kuri Pasika bigaragaza ko aha agaciro amaraso ya Yesu
Dina Uwera: "Umuhanzikazi Sinach ndamukunda kandi ndamwemera, mukundira ko yemereye ikiri muri we kugera ku mpera z'isi kandi anafite indirimbo nziza ziryoheye amatwi zigafasha imitima zigahesha Imana icyubahiro. Imana yamuhaye umugisha nanjye ndamushyigikiye. Dufite umugisha kubona aje mu Rwanda aje kubwa muzika nyarwanda by'umwihariko Gospel industry. Ndamushimira cyane kandi kuko aje kuri pasika kuri njye birangaragariza guha agaciro amaraso ya Yesu yamenetse ku bwacu. Hari umurimo ukomeye Imana irimo gukora muri Gospel industry. Abanyarwanda ndabakangurira kwitabira iki gitaramo kuko bigaragara ko tuzahabwa imigisha cyane."
Eddy Kamoso arasaba abanyarwanda kuzitabira igitaramo bakereka amahanga ko n'abanyarwanda bashoboye
Eddy Kamoso:"Murakoze kuntekerezaho uyu muhanzi ugiye kuza ni ikintu gikomeye cyane muri industrie yacu mu Rwanda bituma natwe abahanzi tumwigiraho byinshi. Sinavuga ngo ndamukunda kuko ntakunze gukurikira indirimbo ze ariko nzi ko akomeye, gusa nabyakiriye neza cyane kandi biteye ishema kuba yaratumiwe na murumuna wanjye Patient Bizimana. Icyo nsaba abanyarwanda ni uko bazaza gushyigikira Patient Bizimana kugira ngo twereke amahanga ko natwe dushoboye. Nkaboneraho umwanya wo kugira inama Patient Bizimana gukora cyane mu ijwi rye iyo ari kuri stage ntahushe amanota kandi akagerageza kuzajya a profita gukorana collabo n'aba baririmbyi aba yatumiye bituma nawe amenyekana iwabo. Imana iguhe umugisha nawe Gedeon mu kazi ukora ko kudufasha na Inyarwanda.com."
Rev Baho Isaie Uwihirwe asanga kuza kwa Sinach ari umugisha ku Rwanda
Rev Baho Isaie: "Yego ndagukunda cyane, mukundira ko indirimbo aririmba zirimo amagambo ya Bibiliya kandi nkunda ko yatura neza. Amagambo barema ndetse azana ibyiringiro. Kuba aje mu Rwanda ni umugisha ku gihugu ndetse ibi bifite icyo bivuze bigaragaza intera (urwego) music ya Gospel igezeho iri ku rwego rwiza. Ndasaba cyane abanyarwanda n'abatuye mu Rwanda kuza gufatanya na Bizimana ndetse n'abo yatumiye mu guhimbaza Imana kuko bitera imbaraga uwatumiye ndetse bigatera imbaraga umushyitsi cyane ko mu muco nyarwanda dusanzwe tuzwiho kwakira abashyitsi neza. Ndashimira cyane Bizimana kuri iyi gahunda nziza biragaragaza ko Uwiteka yabimusigiye amavuta."
Aime Uwimana bakunze kwita Bishop avuga ko Sinach ari umuhanzi uri mu bihe bye
Aime Uwimana: "Shalom brother! By'umwihariko sinavuga ko muzi cyane mu buryo bwimbitse ariko gato muziho ubona afite ubuntu bwinshi muri iyi industry, ubona ari muri season ye (mu gihe cye), ni umugisha rero kwakira cyangwa kugirana ibihe n'umuntu Imana yagize umuyobora w'ibyo abantu bakeneye. Abantu bazaze tumwakire nk'umushitsi w'abanyarwanda, abakristu nabo nka mwene data, abakunda umuziki no kuramya nabo nababwira iki."
Umuraperi Bright Patrick arasaba abanyarwanda gushyigikira Patient kurusha uko bajyaga babikora
Bright Patrick:"Yeah ni byo koko ni umuhanzi ukomeye, kandi uri mu bakize muri Nigeria (Gospel) ntabwo navuga ko ari mu baza imbere mu bo nkunda ariko ndamukurikira, rero ku giti cyanjye icyo mukundira ni uko afite umwihariko muri muzika ye akora, urebye ijwi rye ndetse n'uburyo afite flexibility mu njyana akora. Kuba agiye kuza i Kigali ni umugisha ku banyarwanda nanjye ndahombye kuba ntahari, cyane ko ibihugu bya Afurika yaririmbyemo atari byinshi cyane, rero muri byo bike byamubonye u Rwanda narwo rugiriwe uwo mugisha. Icyo nasaba abanyarwanda n'ugushyigikira Patient nk'uko basanzwe babikora ariko bikarushaho noneho, kuko ndabizi biba byatwaye imbaraga nyinshi guhagurutsa umuntu nk'uriya. Rero urukundo bavuga nibarushyire mu bikorwa bazane ayo mafaranga bishyure maze bahabwe umugisha, Patient nawe agafate nk'abandi maze ibintu bikomeze bimere neza."
Liliane Kabaganza ahamya ko kuza kwa Sinach ari umugisha ku Rwanda
Liliane Kabaganza: "Rero njye icyo namuvugaho (Sinach) ni uko: 1) Mukundira ko akora ibimurimo kandi akabikorana imbaraga ze zose kandi by'ukuri ubona abikora mu mwuka atabyikoresha. 2)Nkunda ijwi rye agira ijwi ryiza rishyitse cyangwa se mu yandi magambo riri strong. 3)Mbona ibyo akora, abikora abikunze cyane bikanamugaragaraho mu maso. Icyitonderwa: Kuza kwe by'ukuri ni umugisha munini ku banyarwanda rero ndasaba abantu kuzitabira iki gitaramo bagashyigikira aba bakozi b'Imana."
Nina Precious Mugwiza ahamya ko Sinach azakora igitaramo cy'amateka i Kigali
Nina Precious Mugwiza: "First of all, Sinach ni umuhanzi ukunzwe cyane and I love her for the anointing upon her life (ndamukunda cyane kubwo amavuta amuriho) kandi ni icyitegererezo cyane cyane kuri twebwe abari n'abategarugori bayobora umurimo wo kuramya no guhimbaza Imana muri rusange. Kuba agiye kuza mu Rwanda numva ari amahirwe adasanzwe ku banyarwanda badakwiye guhomba na gato. Icyo bisobanuye ku muziki nyarwanda wa Gospel nuko twagiriwe ubuntu butangaje (highly favored) bwo kubona igitaramo kidasanzwe kandi kizaba icy’amateka. Ikindi ni uko bizarema izindi connections n'abandi bahanzi bakomeye bo mu mahanga atandukanye. Nasaba abantu bose kutazasiba iki gitaramo kuko nta gihombo kirimo."
Papy Clever avuga ko yatunguwe cyane kumva ko Sinach agiye kuza mu Rwanda
Papy Clever: "Mbere na mbere ndagushimiye kumpitamo kuri iyi iki kintu. Ndamuzi n'ubwo maze igihe gito mumenye. Mukundira amagambo y'indirimbo ze n'imihimbire (melodies) sinzi igihe yaba yaratangiriye umuziki ariko biba byumvikana ko azi ibyo akora cyane nzi indirimbo ze 2 cyane ni zo zamenyekanye Way maker & I know who I am zihora zimfasha buri munsi. Afite Umwuka w'Imana kandi akora indirimbo z'ibihe birebire ntizisaza kuba agiye kuza mu Rwanda byabaye nk'aho bintunguye gato kuko ntidukunze kubona abahanzi bakomeye ku isi ba Gospel baza mu Rwanda nashimira Patient cyane kuko amaze kutwereka ko bishoboka cyane.
Ndumva ntegereje uriya munsi n'amatsiko bivuze kinini ku murimo w'Imana mu gihugu cyacu icya mbere ni uko niteguye kubona abantu benshi kuri uriya munsi bizagaragaza indi sura ya Gospel mu Rwanda tugiye kubona ibintu bihinduka turi kubisengera kandi turizeye ko izahaba. Icyo nasaba abantu muri rusange ni ukuza gushyigukira umurimo w'Imana n'abakozi b'Imana kuko ntawe uzaza ngo atahe uko yaje, tuzahabonera umunezero mwinshi ndi mu bazazinduka nzaba nicaye imbere rwose kuko sinshaka gucikwa n'akantu na gato. Thank you so." much.
Annette Murava asanga kuza kwa Sinach byerekana ahantu heza umuziki wa Gospel ugana
Annette Murava: "Yego ndamukunda (Sinach), mukundira ko aririmbira Imana kandi ni indirimbo ze zikora ku mitima y'abantu. Kuba agiye kuza mu Rwanda kuri pasika nabyakiriye neza, numva ko bifite icyo bivuze mu muziki nyarwanda. Kuba Sinach aje mu Rwanda mu gitaramo kandi binerekana urwego umuziki wa Gospel ugezemo ndetse n'aho tugana ko ari heza. Icyo nabwira abantu ni uko twazitabira iki gitaramo kuko kizaba ari cyiza kandi nizeye ko hazabamo guhembuka kandi ni no gushyigikira umurimo w'Imana muri rusange. Kandi binerekana ko Easter Celebration hari aho imaze kugera. Tuzaba turi gushyigikira umuziki nyarwanda wa Gospel."
Patient Bizimana atumiye Sinach nyuma y'abandi bahanzi bakomeye amaze gutumira mu Rwanda aho twavugamo Pastor Solly Mahlangu wo muri Afrika y'Epfo na Marion Shako wo muri Kenya waje mu Rwanda muri Easter Celebration concert yabaye umwaka ushize ikabera muri Kigali Convention Centre. Twabibutsa ko igitaramo yatumiyemo icyamamare Sinach kizaba tariki 1 Mata 2018 kikazabera muri Parikingi za Stade Amahoro. Usibye Sinach, muri iki gitaramo Patient Bizimana azaba ari kumwe n'abandi bahanzi bakunzwe mu muziki wa Gospel ari bo Israel Mbonyi na Aime Uwimana bakunze kwita Bishop. Patient Bizimana agiye gukora iki gitaramo nyuma y'ingendo z'ivugabutumwa yakoreye mu bihugu bitandukanye by'i Burayi mu mpera za 2017.
Solly Mahlangu ubwo aherutse mu Rwanda yashimiye cyane Patient amuhanurira gutera imbere mu muziki
Patient Bizimana avuga ko yiteguye gukora igitaramo kuri Pasika y'uyu mwaka
Kigali Convention Centre yarakubise iruzura mu gitaramo Patient yakoze umwaka ushize
Igitaramo Patient Bizimana yatumiyemo icyamamare Sinach
UMVA HANO 'IKIMENYETSO' INDIRIMBO NSHYA YA PATIENT BIZIMANA


c: text/html

text:
ugasanga igihe kiruta kure amafaranga! Ufite igihe washaka amafaranga, ariko ufite
amafaranga ushobora kubura igihe. Umuntu wapfushije ntiwamuha amafaranga
ahubwo wamugenera igihe cyo kuba hamwe nawe, uwo ukunda umuhaye
amafaranga ukamwima igihe ntiyanyurwa...
1. Niba ushaka kumenya agaciro k'umwaka umwe, uzabaze umunyeshuri wasibiye
muri kaminuza umwaka umwe.
2. Niba ushaka kumenya agaciro k'ukwezi kumwe uzabaze umubyeyi wabyaye
umwana akavuka yaburaga ukwezi kumwe ngo avuke (premature baby) azakubwira
ko uko kwezi kuruta ibya mirenge...
3. Niba ushaka kumenya agaciro k'icyumweru kimwe uzabaze umuntu ufite
ikinyamakuru gisohoka rimwe mu cyumweru.
4. Nushaka kumenya agaciro k'umunsi umwe, uzabaze umukozi wa nyakabyizi
uhembwa abarirwa ku munsi kandi ayo ahembwa ariyo atunga urugo, kuburyo abo
mu rugo barya ari uko atashye amaze guhembwa ay'umunsi.
5. Niba ushaka kumenya agaciro k'isaha imwe uzabaze umuntu utegereje umukunzi
we ahantu habura isaha ku gihe bavuganye ko aza kuzira.
6. Niba ushaka kumenya agaciro k'umunota umwe uzabaze umuntu indege cg
imodoka isize yari arengeje umunota umwe gusa ku gihe yari yakatishijeho ticket
7. Niba ushaka kumenya agaciro k'isegonda rimwe uzabaze umuntu umaze
kurokoka impanuka wenda nk'imodoka yari igiye kumugonga...
Niba ukora cg nta kazi ufite, menya ko uko umunota ushize ariko agahe gato kaba
kari kuva ku minsi ufite yo kubaho bityo ntugatume kagendera ubusa. Nutanunguka
amafaranga jya ushaka ibindi byazakugirira akamaro

robotstxt: allowed

filter: keep


text:
POLITIKE Y’U RWANDA
Igiswayire cyemejwe nk’ururimi rw’ubutegetsi mu Rwanda
Ururimi rw’Igiswayire rwemejwe nk’ururimi rwa Kane rugomba kujya rukoreshwa mu butegetsi, mu Rwanda.
Inama y’abaminisitiri yateranye kuri uyu wa Gatatu niyo yemeje ko Igiswayire kijya ku rutonde rw’indimi zemewe gukoreshwa mu butegetsi bw’u Rwanda.
Ubusanzwe Itegeko Nshinga rya Repubulika y’u Rwanda ryavuguruwe mu mwaka wa 2015, ryemeje ko Ururimi rw’Ikinyarwanda ruba ururimi rw’igihugu, mu gihe Ikinyarwanda, Icyongereza n‟Igifaransa zari zemewe nk’indimi zikoreshwa mu butegetsi.
Ingingo ya munani y’Itegeko Nshinga ivuga ko Itegeko Ngenga rishobora kongera cyangwa kugabanya indimi zemewe mu butegetsi.
Indimi z’ubutegetsi nizo zifashishwa zandikwamo inyandiko za Leta, ndetse ni nazo zigishwa mu mashuri.
Mu mashuri Igiswayire cyatangiye kwigishwa guhera mu mwaka wa mbere w’amashuri yisumbuye, nubwo hari aho bagisimbuza Igifaransa.
Mu nteganyagisho yatangiye gukurikizwa uyu mwaka, Igiswayire n’Igifaransa zashyizwe mu masomo azajya yigishwa mu mashuri abanza, kandi zizajya zinabazwa mu bizamini bya Leta.
Ururimi rw’Igiswayire nirwo rurimi ruvugwa cyane mu Muryango wa Afurika y’Iburasirazuba, akaba ari n’ururimi rukoreshwa nk’ururimi rw’uwo muryango.
Urwo rurimi kandi nirwo rwanditswemo indirimbo yubahirize EAC.


text:
Kuwa 24 Mutarama 2018, Abakozi ba Minisiteri y’abakozi ba Leta n’umurimo ndetse n’abakozi b’Inzego za Leta ziyishamikiyeho zirimo Rwanda Management Institute (RMI) na Capacity Development and Employment Services Board (CESB), basuye Ingoro y'Umurage y'Amateka y'Urugamba rwo Guhagarika Jenoside iherereye ku Nteko Ishinga Amategeko ku Kimihurura, nyuma yaho bagira ibiganiro ku mateka y’ubutwari; ibiganiro byabereye kuri Hilltop Hotel I Remera.
Minisitiri w’Abakozi ba Leta n’Umurimo yasabye abakozi bose bitabiriye icyo kiganiro kivuga ku mateka y’Intwari z’u Rwanda, kwibaza icyo bagomba guhindura mu mikorere yabo mu rwego rwo gukomeza guharanira inyungu rusange.
Minisitiri Rwanyindo Kayirangwa Fanfan yabwiye abitabiriye ikiganiro ko yizeye ko basobanukiwe byinshi nyuma yo gusura Ingoro y'Umurage y'Amateka y'Urugamba rwo Guhagarika Jenoside nyuma yo guhabwa ibisobanuro birambuye, ndetse aboneraho kubasaba kurushaho gukora cyane bibanda ku nyungu rusange.
Yagize ati: “Hari ibisobanuro twahawe ariko hari byinshi twiboneye, twabonye uruhare rwa RPF n’uruhare rw’abaturage mu kurokora abahigwaga no kubohora u Rwanda; bagize uruhare rukomeye ndetse baritanga, ntabwo bakunze ubuzima bwabo ahubwo barebye inyungu rusange n’icyateza imbere abanyarwanda, nibyo tubasaba namwe nk’abakozi ba Leta, murebe inyungu rusange ndetse gutanga serivisi nziza mubigire ihame.”
Rwaka Nicolas, Umuyobozi Ushinzwe Ubushakashatsi mu Rwego rushinzwe Intwari z’Igihugu, Imidari n’Impeta by’Ishimwe yasobanuriye abitabiriye ibiganiro ko ubutwari buharanirwa kandi ko buri wese ubishaka yabigeraho.
Yashishikarije abitabiriye ibiganiro guharanira kuba intwari bakora ibyo bashinzwe neza.
Icyumweru cy’ubutwari cyatangiye tariki 24 kugeza 31 Mutarama 2018. Umunsi Mukuru w’Intwari z’Igihugu uzizihizwa ku nshuro ya 24 tariki ya 01 Gashyantare 2018 ku Nsanganyamatsiko igira iti: “Dukomeze ubutwari, twubake u Rwanda twifuza.”


text:
Byagarutsweho kuri iki Cyumweru taliki ya 06 Ugushyingo 2016, ubwo abanyeshuri b’abarokore muri Kaminuza y’u Rwanda Koleji ya Huye bibumbiye mu muryango witwa Communauté des Etudiants Pantecộtises à l’Univeriste du Rwanda (CEP-UR-Huye Campus) bizihizaga isabukuru y’imyaka 15 umaze ubayeho.
CEP-UR-Huye Campus yavutse taliki ya 21 Werurwe 2001, igizwe n’abanyeshuri 203, kuri ubu ikaba ifite abagera ku 1 081 biga muri Kaminuza n’abandi barenga 1 500 basoje amasomo.
Bimwe mu bikorwa byagarutsweho bakoze kuva muri 2001, harimo isanamitima ku bantu bafite ibibazo, kubakira abatishoboye no kubaha inkunga, gusura inzibutso za Jenoside no kwigisha Abanyarwanda inzira y’ubumwe n’ubwiyunge n’ibindi.
Umwe mu banyeshuri batangije CEP-UR-Huye Campus, Juvenal Hategekimana, yagarutse kuri bimwe mu bikorwa bakoze muri Kaminuza no hanze yayo, avuga ko ubushobozi babukuraga mu bwitange no guhuza imbaraga.
Hategekimana ati “Icyo twakoze ni ukwitanga, hanyuma nk’abantu twari tumaze guhuriza hamwe imbaraga, kuko iyo abantu bishyize hamwe bagera kuri byinshi. Ibyo twakoze tubibariye mu mafaranga yaba ama Miliyoni menshi cyane. Twareberaga hamwe igikorwa naho kizabera, tukacyereka abafatanyabikorwa bacu bakadufasha”.
Hategekimana yavuze ko muri abo bafatanyabikorwa harimo Kaminuza y’u Rwanda ishami rya Huye yabahaga imodoka zibatwara n’abarezi babaherekeza, ubuyobozi bw’uturere bwabakiraga, Komisiyo y’Ubumwe n’Ubwiyunge, ADEPR, n’indi miryango nka AEE, n’abandi.
Abayobozi bafashe ijambo bashimiye CEP-UR-Huye Campus ibyiza yakoze, ariko bayisaba umusanzu mu gushaka ibisubizo by’ibibazo byugarije sosiyete.
Umuvugizi wa ADEPR, Bishop Jean Sibomana, yakomoje ku kibazo cy’ibiyobyabwenge n’ubwomanzi byugarije bamwe mu basore n’inkumi.
Bishop Sibomana ati “Iki gihe tugezemo ni igihe turwana n’ibiyobyabwenge mu rubyiruko, iki kintu mugomba guhagurukira hamwe mukacyirinda, ariko kandi mukacyirwanya no muri bagenzi banyu. Hari bamwe mushobora kuba muzi bashobora no kuba bari hagati muri mwe, kuko burya ibiyobyabwenge ntabwo ari ibya ba bandi baba hirya hariya mu cyaro gusa”.
Yakomeje agira ati “Ikindi cya kabiri mbasaba ni ukwirinda ibishuko, tujya twumva amakuru ya bamwe bishora mu busambanyi, bagata amasomo bakinyabya bakajya mu busambanyi, hari abo tujya twumva bishwe bagiye gusambana kubera ko babuze amafaranga yo kwishyura indaya. Turabasaba ngo ibyo bishuko mubyirinde kandi mwigishe n’abandi kubigendera kure, kuko birabicira ejo hazaza hanyu.”
Umuyobozi Mukuru wa Kaminuza y’u Rwanda Ishami rya Huye, Dr. Uster Kayitesi, yibukije ko Kaminuza y’u Rwanda itigisha abantu bo gutahana impamyabumenyi gusa, ahubwo bagomba kuba abafitiye sosiyete akamaro.
Dr. Uster Kayitesi ati “Kaminuza y’u Rwanda icyo imaze igomba no kumara, ni ukwigisha abantu bagira uwo mutima wa kimuntu, umutima mwiza umenya ibiwukikije, umenya ibibangamye bakemura, ariko ufite n’amaso akangutse areba ibibazengurutse”.
Abagize CEP-UR-Huye Campus bagaragaje imwe mu mishinga bitegura gukora mu minsi ya vuba, irimo gukomeza kubaka sosiyete Nyarwanda no kuyiteza imbere, basaba ko Kaminuza n’abandi bafatanyabikorwa bakomeza kubaba hafi.
Umuyobozi wa CEP-UR-Huye Campus, Elie Kwizera yagize ati “Turifuza gukora umushinga wo kogosha, n’undi w’ubucuruzi bwagutse ndetse na restaurant muri kaminuza abanyeshuri batishoboye tukabaha akazi bakabasha kubona amafaranga, kandi tuzaba turi no gushyira mu bikorwa gahunda nziza yo kwigira.”
Kwizera yagaragaje ko hari zimwe mu mbogamizi bafite zirimo kuba batarabona aho gukorera muri kaminuza, ndetse n’ubushobozi bukiri buke, gusa ubuyobozi bwa Kaminuza y’u Rwanda bwabijeje ubufatanye kugira ngo bizashyirwe mu ngiro.
Umuyobozi Mukuru wungirije muri Kaminuza y’u Rwanda, Prof Philip Cotton, nawe wari witabiriye ibyo birori, nyuma gushimira abagize CEP-UR-Huye Campus ku bikorwa byiza bikomeje kubaranga, yavuze ko ari inshingano zabo nk’abayobozi kubashyigikira mu byiza byose bakora.
Abanyeshuri bibumbiye mu muryango CEP-UR-Huye Campus, kuva kuri uyu wa Gatandatu taliki ya 05 Ugushyingo 2016, bakoze ibikorwa birimo gutanga amaraso no gupima indwara zitandura ku baturage kandi ku buntu.
Ibi bikorwa byakomeje no kuri iki cyumweru, aho batanze n’umusanzu w’ubwisungane mu kwivuza ku batishoboye bagera ku 100 bo mu karere ka Huye.
Abagize CEP-UR-Huye Campus, bavuga ko bishimira ko kugeza ubu buri shami rya Kaminuza y’u Rwanda rifite uyu muryango.


text:
HIRYA NO HINO KU ISI
Ibivugwa ku muryango
Nubwo imiryango yugarijwe n’ibibazo bitagira ingano, inama zo muri Bibiliya zishobora kuyifasha guhangana na byo no kubikemura.
Afurika
Ishami ry’Umuryango w’Abibumbye Ryita ku Buzima, ryavuze ko ababyeyi bagombye konsa abana babo kuva bakivuka, kugeza bagize amezi atandatu. Nubwo ayo mabwiriza yatanzwe, umujyanama w’Ishami ry’Umuryango w’Abibumbye Ryita ku Bana mu Burasirazuba no mu Majyepfo ya Afurika, yavuze ko amatangazo yamamaza akomeje kubeshya abantu ko “guha umwana amata y’ifu ari kimwe no kumwonsa.”
ICYO BIBILIYA IBIVUGAHO. “Umuntu wese utaraba inararibonye yizera ijambo ryose rivuzwe, ariko umunyamakenga yitondera intambwe ze.”—Imigani 14:15.
Kanada
Abashakashatsi bo mu mugi wa Montréal bagaragaje ko abana bafite ababyeyi babashyiriraho amategeko akaze, ariko ntibabagaragarize urukundo, baba bafite ibyago bingana na 30 ku ijana byo kugira umubyibuho ukabije, kuruta abana bafite ababyeyi bashyira mu gaciro kandi babakunda.
ESE WARI UBIZI? Bibiliya itanga inama zirebana no kurera abana, kandi byaragaragaye ko izo nama ari zo nziza kurusha izindi.—Abakolosayi 3:21.
U Buholandi
Ubushakashatsi bwakozwe ku miryango y’Abaholandi, bwagaragaje ko ababyeyi batavanga inshingano z’urugo n’akazi babana neza n’abana babo, kuruta abakomereza akazi mu ngo zabo. Urugero, ababyeyi bakomereza akazi mu rugo bakagakorera kuri telefoni, ntibabona igihe cyo kwita ku bana babo.
BITEKEREZEHO. “Ikintu cyose gifite igihe cyagenewe.”—Umubwiriza 3:1.


text:
Mufti w’u Rwanda, Sheikh Salim Hitimana, yabisabye abayisilamu mu gihe kuri uyu wa Kane, bifatanya na bagenzi babo bo ku Isi yose mu gutangira igisibo cy’ukwezi gutagatifu kwa Ramadhan.
Igisibo ni ukwigomwa kurya, kunywa, imibonano mpuzabitsina ku bashakanye n’ibindi bibujijwe uwasibye, kuva umuseke utambitse kugeza izuba rirenze, wagambiriye gusiba no kwiyegereza Imana.
Mufti Hitimana yahamagariye Abayisilamu gusenga cyane ariko bibanda ku kwiyoroshya mu baturanyi, kwirinda igikorwa icyo ari cyo cyose cyarogoya amasengesho yabo no kwita ku miryango ikeneye ubufasha bwabo.
Yagize ati “Ni igihe cyo kuvugurura ukwemera kwacu kandi ingororano z’igikorwa cyiza zikuba kenshi ugereranyije n’igihe gisanzwe. Icy’ingenzi kirenze amasengesho, igisibo ni igihe cyo kurangwa n’ikinyabupfura, ubwiyoroshye, gusura abarwayi no gufasha abageze mu za bukuru n’abakene.”
Igisibo cya Ramadhan, ni itegeko kuri buri muyislamu ugimbutse, ufite ubwenge, ushoboye kuba yasiba, utari ku rugendo, yaba umugabo, cyangwa umugore udafite imiziro nk’imihango, ibisanza n’ibindi. Abantu barwaye ntabwo bemerewe gusiba.
Igisibo ni inkingi imwe muri eshanu zigize Islam. Abayisilamu bemera ko Imana yagitegetse mu mwaka wa kabiri nyuma y’iyimuka ry’intumwa y’Imana iva i Makka ijya i Madina.
Iki gihe gisozwa na Eid-al-Fitr, akaba ari umunsi Abayisilamu bajya mu misigiti mu gitondo, kugira ngo basenge isengesho ry’uyu munsi. Nyuma y’isengesho inshuti n’abavandimwe mu miryango barahura bakishimana ndetse abishoboye bagaha ibyo kurya abatabasha kubibona.


text:
Ubushize twababwiye ukuntu umwami w'umuhutu Mashira wa Nkuba ya Sabugabo yiraye agasabana mu bagore ( gushyingirana ) n'umwami w'agahugu gatoya Rwanda rwa Gasabo kayoborwaga n'inyaryenge z'Abanyiginya zuje ubugome n'ubucakura. Muri ubu burangare bwa Mashira, hiyongereye ho inda nini ya mwene se Munyanya wagambanye n'umwami Mibambwe, bakica igihangange Mashira wari wacumubikiye Mibambwe avuye mu buhungiro muri Congo!. Uyu munsi turarebera hamwe uko abahutu b'inda nini bagiye bagambanira bene wabo mu bindi bihe bitatu bitandukanye.
1.Mu gihe cya gihake na gikolonize
Amateka atubwira ko umwami yari
afite abatware 2 bakomeye bamufashaga kwigwizaho ubukungu: umutware w’ubutaka,
wari ushinzwe ubuhinzi akaba yari umuhutu. Uyu niwe washyiraga ku nkeke abahutu
bene wabo bagahinga ntibasararure , kuko igice kinini cy’ibyo bejeje cyajyaga
ku muryango w’umwami n’abamugaragiye. Umunyamukenke, yabaga ari umututsi akaba
yari ashinzwe urwuri n’amata yo kugemura ku bari bagaragiye umwami baje kwitwa
abashefu n’abasushefu igihe cy’ubukoloni.
Dusubiye inyuma gato mbere
y’umwaduko w’abazungu, hari abahutu bari bakomeye I Bwami abazwi cyane ni abo
ku Ngoma ya Rwabugiri: Seruteganya wakaniraga ( umudozi w’inkanda) umugabekazi
Murorunkwere nyina wa Rwabugiri akaba yari umutoni k’uruyu mugore. Undi ni
Bisangwa wari umwiru mukuru kwa Rwabugiri. Aba bose nta kintu kizwi baba
barakoze ngo bumvikanishe akarengane kakorerwaga abahutu bene wabo.
2.Mu gihe
cya Revolisiyo yo muri 1957-1959
Mu gihe abahutu bariho baharanira
kugira uburenganzira nk’ubw’abandi
banyarwanda mu gihugu cyabo mu kiswe Revolisiyo(Impinduramatwara) yo muri
1957-1959, hari abahutu bari bifite, byitwaga ko bitutsuye( babaye abatutsi)
bagerageje kubangamira aya mahinduka. Benshi muri bo bumvaga ibyo abahutu
barimo ari inzozi bidashoboka nk’uko Abatutsi batekerezaga, aha hakaba ariho
havuye imvugo ngo:”Ni umuvuduko w’abahutu”, aba kandi bumvaga ko ibyo Abahutu
bene wabo bariho bakora ari amakosa kuko kuri bo Umuhutu yagombaga kwemera
gukomeza kuba umugaragu naho Umututsi akaba shebuja.Mu gihe Abatutsi bari ku
ngoma barimo na Ndahindurwa Yohani
Batisita wiyita umwami Kigeli V bariho bahunga Republika yari igeze ku
marembo bagamije kuzagarura Karinga I Mwima(Nyanza) muri 1959-1962, hari
Abahutu bahunganye nabo barimo umuntu wo mu muryango wa hafi wa Nyakubahwa
Gerigori Kayibanda, intwari ya demokarasi; ubu uyu mugabo yagororewe n’Agatsiko
ka FPR kuko abarirwa ngo mu Ntwari zayo !!!
3. Ku ngoma ya Kinani
Iyo Shikama ivuga inda nini,
ntivuga ibijya mu gifu gusa, muri
rusange twavuga gushaka ibigushimisha utitaye ku nyungu z’abandi. Turibuka
imvugo yogeye mu Rwanda kuva mu mpera za 1970s aho umutegetsi wese wiyubashye
yagombaga kuba afite inshoreke ( akenshi umututsikazi) bitaga ibiro bya kabiri! Turibuka nanone umuvuduko wari
ugezweho n’abategetsi mu gutanguranwa kugera kuri miliyoni y’amafranga,
uwayigeragaho agahamagara bagenzi be ati : “ nanjye ka kabwa nakabonye ba sha!”.
Muri uku kwishimisha no gushaka ubukire bakibagirwa gukinga, niho umwanzi yameneye,
igihugu gisigara kigendera ku bugenge, kuko inzego z’ubutasi burinda inkiko
zose zari zaracangewe n’ibiro bya
kabiri! Umusizi akaba n’umwarimu Gasimba
Saveri, ubu wigisha muri Koleji ya
Sente Andere ( College Saint André) I Kigali yitegereje uyu mururumba icyo
gihe, abona igihuru kizabyara igihunyira maze abatura ikaramu ahimba igisigo
kirekire cyane yakubiye mu gitabo yise ISIHA
RUSAHUZI, abari abategetsi ntacyo bitoreyemo, ibyarimo byisomewe
n’abaturage ubu abakiriho bakaba bakibyibuka bashobora kuba bafata uyu mugabo
Gasimba nka Magayane.
Umugabo waranze amateka cyane ku ngoma ya Kinani ni Koloneli Nsekalije Aloys, waturukaga muri komini ya Giciye ihana imbibe n'iya Kinani, Karago. Uyu mugabo ku bwa Kinani, abanyamahanga bari bazi ko afite ingufu cyane ku buryo ikinyamakuru cyandikirwa mu Bufransa muri 1986 cyasohoye inyandiko ivuga ingufu za Nsekalije kikaba cyaragiye kure kikamwita " Le véritable
Souslov de l’Union Soviétique(URSS)". Tugenekereje mu kinyarwanda bikaba bivuga ngo Souslov nyakuri wa Leta zunze ubumwe z'Abasoviyeti. Uyu Souslov ntiyagaragaraga mu bayobozi b'imena ba URSS ariko akaba ari we wafataga ibyemezo ntakuka by'iki gihugu cy'igihangange!
Nsekalije Aloyizi yafashe umwanya ashaka wose mu gihugu usibye kuba Perezida wa Repubilika: Minisitiri w'ububanyi n'amahanga, uw'uburezi n' uw'urubyiruko n'imikino. Yari mu basirikare bavuga rikijyana kwa Kinani. Kubera ubwo budahangarwa yari afite ahantu hose, yari yarahimbwe akabyiniriro ka " MACINYA". Nubwo yakomeye kuri iyi ngoma, ari mu bafashe iya mbere mu kugambanira abahutu mu Nkotanyi kuko zikimara gutera muri 1990, yahise abwira Kinani ko yigiriye mu zabukuru muri Giciye, Ikinani gisigara kirwariza!Inkotanyi zimaze kubohoza u Rwanda, zashatse kumushimira ubugambanyi bwe ngo zimuhe umwanya mu Gatsiko k'Amabandi yitwaje intwaro, arazireba arazibwira ati:" Kagame we, ntawe ucirira imbwa ikuze, jyana Mitsindo( umuhungu we) naho njye ntiwanshobora." Ibya Nsekalije, umuntu yavuga ko byarangiye nk'ibya Munyanya mu Nduga Ngari y'Ababanda kuko na Mitsindo warucaze bigatinda ubu atakivugwa mu Banyagatsiko!
Biracyaza
Dg Nkusi Yozefu
shikamaye.blogspot.no
Shikama Uharanire ko Ukuri Gusimbura ikinyoma.


text:
Ubuyobozi bw’ako karere nabwo bwemeza ko hari abana benshi bafite ibibazo by’imirire mibi, bityo hagiye gukorwa ibarura bagatangira kwitabwaho kuko hari umushinga uzabafasha gukurikirana abagera ku bihumbi 52.
Bamwe mu bagore bo mu Murenge wa Gishamvu babwiye IGIHE ko mu bituma abana babo bahura n’ibibazo by’imirire mibi harimo kuba abagabo babo babaterena mu mirimo yo mu rugo, bigatuma bokamwa n’ubukene ndetse ntibabone umwanya wo kwita ku bana.
Imirimo yo mu rugo bavuga batereranwamo n’abagabo babo, harimo gukora isuku, gushaka ibyo guteka no kubitunganya, kurera abana, gushaka inkwi, kuvoma amazi n’iyindi.
Mu bindi abo bagore bashinja abagabo babo harimo ko bakorera amafaranga bakajya kuyanywera batitaye ku bukene buri mu ngo cyangwa ibindi by’ingenzi yakagombye gukoreshwa.
Christine Murekatete afite abana batatu bose bahuye n’ikibazo cy’imirire mibi, yemeza ko byaturutse ku bukene buri mu muryango we ariko akavuga ko no kuba umugabo atamufasha imirimo biri mu byabiteye.
Ati “Inaha hari imirire mibi mu bana ku bwinshi, yego turi abakene ariko abagabo nabo usanga badutererana ntibadufashe imirimo y’imuhira.”
“Nka njye uwo mfite nta kintu yamfasha, tujyana guhinga twahingura agahita yigira ku kabari nkasigara ntera intabire, navayo nkajya gushaka ibyo guteka nta n’inkwi zo kubitekesha, nkakora isuku, nkashaka ubwatsi bw’itungo bukaba bunyiriyeho, ubwo se urumva umwanya wo kwita ku bana wava he? Abana haba n’ubwo baburaye bakarara batanakarabye”.
Uyu mubyeyi w’imyaka 34 y’amavuko ibyo avuga abihurizaho n’abandi bagore bo muri uyu Murenge wa Gishamvu bemeza ko ubufatanye hagati y’abashakanye ari ingenzi kandi bwagira uruhare mu gukumira imirire mibi mu bana babo.
Clementine Uwitonze ati “Umwana wanjye ntabwo yonka kuko nta mashereka mfite, nta ndyo ihagije mbona kandi n’imirimo yose nirirwamo njye nyine iramvuna igatuma ntashyira uturaso ku mubiri. Abagabo bacu bahinduye imyumvire bakajya badufasha, tugafatanya muri byose, twatera imbere tukabona ibyo kurya n’abana bacu bakarya neza, imirire mibi bakayivamo”.
Umugabo wa Christine Murekatete, witwa Jean Mudaheranwa, yavuze ko imirimo yo mu rugo nko guteka, gukora isuku no kurera abana, yumva atayikora kuko igenewe abagore.
Ati “Urumva mba nahinze, haba n’ubwo nkoze ikiraka cyo kubaka nkabona amafaranga kandi sinyarya njye nyine, ubwo se najya mu byo guteka no kurera abana, ayo mafaranga akaboneka ate? Hano iwacu imirire mibi iterwa n’ubukene twifitiye nta kindi”.
Abahisemo gufatanya bavuga imyato ibyiza bagezeho
Emmanuel Nsabinama n’umugore we Madeleine Mukandekezi batuye mu Murenge wa Muganza mu Karere ka Gisagara, bemeza ko gufatanya hagati yabo no gushyira hamwe byabateje imbere kandi badashobora kugira ikibazo cy’imirire mibi mu rugo rwabo.
Mukandekezi avuga ko mu myaka mike ishize nawe yavunishwaga n’umugabo we ntamufashe imirimo yo mu rugo bigatuma babaho mu bukene. Nyuma bamaze kwigishwa bahisemo gufatanya no kujya inama.
Ati “Navaga guca inshuro nka saa kumi n’imwe nkahita njya kuvoma amazi, naza nkajya gutashya, nahishaga ibiryo nka saa yine z’ijoro. Mbere umugabo ntiyamfashaga, twavaga guhinga nkikorera amasuka abiri, nkaheka umwana, nkikorera igitebo najyanyeho imbuto. Twari abakene, abana batiga neza, batarya ngo bahage ari ibibazo gusa”.
Akomeza agira ati “Ubu ntabwo turi abakire ariko turi gutera imbere kubera gufatanya no kujya inama, muri bike dufite tubayeho neza nta kibazo. Ubu aramfasha, nko gushaka inkwi, tutarabona amazi yo mu rugo nabwo yaravomaga. Ikibazo cy’imirire mibi rero nticyaza mu rugo rwacu kuko twize no gutegura indyo yuzuye muri bike dufite”.
Emmanuel Nsabinama nawe yemeza ko mbere yavunishaga umugore we agataha amutoteza, amutuka hakaba n’ubwo amukubise, ariko kuri ubu yamaze guhindura imyumvire bemeza gufatanya muri byose.
Ati “Hari imirimo imwe n’imwe nari nzi ko umugabo atagomba gukora, nko guteka, kuvoma, gutashya inkwi, nari nzi ko ari iby’umugore gusa, n’inshyi narazimuhaga. Ni ukuvuga ngo iyo umugore yambwiraga ngo ndi kumuvunisha numvaga ko ansuzuguye. Ariko uyu munsi wa none aho tumariye guhugurwa narahindutse, ashobora kuba arimo ateka nkajya kuvoma, yaba afite umwana nkateka nta kibazo”.
Nsabimana na Mukandekezi bemeza ko ubufatanye bwabo no kujya inama babikomora ku nyigisho bahawe n’Umuryango Mpuzamahanga Nterankunga ishami ry’u Rwanda (Action Aid Rwanda) wabashyize no mu matsinda bakoreramo ibikorwa byo kuzigama no kugurizanya amafaranga.
Umuhuzabikorwa wa Gahunda y’Igihugu yo kwita ku mikurire y’umwana ukiri muto, Dr. Anitha Asiimwe, avuga ko hakenewe uruhare rwa buri wese mu kurandura imirire mibi no kugwingira bigaragara mu bana bari munsi y’imyaka itanu kandi ababyeyi ari bo bakwiye kuba ku isonga muri byo.
Dr. Asiimwe ati “Intara y’Amajyepfo n’Uburengerazuba nizo zifite ikibazo cy’abana benshi bagwingiye, mu 2015 imibare yagaragaje ko mu Rwanda hose dufite abana bagwingiye ku kigero cya 38%, intego ni uko muri 2020 tuba turi kuri 15%. Muri 2010 twari dufite abana bagwingiye bari ku kigero cya 42%, birasaba ko dukomeza gushyiramo ingufu twese dufatanyije cyane cyane ababyeyi. Birasaba ko buri mwaka tugabanyaho 6% kugira ngo tuzagera ku ntego twiyemeje”.
Kuba mu Karere ka Huye bamwe mu bagore bashinja abagabo gutuma abana babo bahura n’imirire mibi itera kugwingira, Umuyobozi wungirije ushinzwe imibereho myiza y’abaturage, Christine Niwemugeni, avuga ko batangiye kubigisha kandi hari umushinga watangijwe wo kurwanya imirire mibi n’umwanda.
Niwemugeni ati “Tugiye gupima abana bose ku buryo tuzizera ko umwana wese uri munsi y’imyaka itanu yagezweho, abana bose 100% bapimwe noneho tuzamenye aho dushyira imbaraga kurusha ahandi. Ibyo bizajyana no kwigisha ababyeyi kwita ku bana no gutegura indyo yuzuye kandi bakagira umuco wo gufatanya ntawe uvunisha undi”.
Ubuyobozi bw’Akarere ka Huye buvuga ko gahunda yo kurwanya imirire mibi mu bana no kwigisha ababyeyi kubitaho ndetse no gufatanya muri byose, bazayifatanya n’abajyanama b’ubuzima, abayobozi ku nzego z’ibanze n’abafatanyabikorwa batandukanye.


text:
Nkuko bitangazwa n’Ikigo k’Igihugu gishinzwe Imiyoborere (RGB), ababwiriza butumwa mu nsengero batabyigiye ndetse batabifitiye impamyabumenyi, bazigwaho kugira ngo batayobya abayoboke babo.
RGB itangaje ibi nyuma y’iminsi mike hatangiye gufunga zimwe mu nsengero zitujuje ibisabwa kugira ngo zisengerwemo ndetse zitanabangamira abandi.
Umuyobozi wa RGB, Prof Shyaka Anastaze yavuze ko hari kuvugururwa itegeko n’amabwiriza mashya agiye gutangira gukurikizwa ku muntu ushaka gushinga itorero n’ibyo agomba kuba yujuje.
Mu kiganiro Inspiration on Sunday cya KT Radio, Prof Shyaka yemeye ko mu minsi yashize kwemererwa gushinga itorero bitasuzumanywe ubushishozi ku buryo amategeko yemereraga buri wese ubishaka kuba yashinga itorero atarabona n’ibya ngombwa.
Prof. Shyaka avuga ko abatangaga ibyangombwa bizeraga ko abashaka gushinga insengero ari abantu bo kwizerwa. Ariko ngo byamaze kugaragara ko muri bo hari abitwazaga ubwo burenganzira bagakora amakosa ashobora no kuyobya abagana ayo matorero.
Itegeko ryemerera umuntu gushinga Itorero ryatanze icyuho ari nayo mpamvu hajemo akajagari
Prof. Shyaka avuga ko ubusanzwe gushinga Itorero bitangirwa ibya ngombwa n’Urwego rw’Akarere itorero rizakoreramo, n’uruhushya rutangwa n’urwego rw’igihugu rw’imiyoborere.
Ushinga itorero kandi yashoboraga gutangira gukora atarabona izo mpushya zose gusa agahabwa igihe cyo kubishaka, kandi nta n’igenzura rikozwe.
Ibyo ngo nibyo byateye akajagari mu nsengero byatumye zimwe zifungirwa imiryango ngo hakasorwe ibyo zitanogeje.
Avuga ko gushinga itorero kandi ngo ntiharebwaga ibyo abakozi baryo bagomba kuba bujuje, usibye kuba ushinga itorero ari we wenyine wasabwaga ibya ngombwa byo kuba yarize ibijyanye no kuyobora amadini n’amatorero.
Ibyo ngo byatumye habaho akajagari mu nyigisho zitangwa mu matorero atandukanye bikagera n’aho zimwe mu nyigisho zibangamira gahunda za Leta zirimo n’ubuzima n’ibindi.
Yagie ati “Wasangaga aka kajagari gatuma inyigisho zimwe ziyobya abigishwa ngo ntibajye kwivuza, ntibagaterwe amaraso barwaye, bamwe bakiyiriza ubusa mpaka banogotse, ibyo byose tuzabirebaho mumabwiriza mashya.
“Twemereraga gusa ko ushinga itorero ari we ugaragaza ibya ngombwa ko yabyigiye, ariko byagaragaye ko hari igihe yashyiragaho abapasiteri batabyigiye bakayobya abanyarwanda, ntabwo tuzemera inyigisho zituma abanyarwanda babaho nabi.”
Inyigisho ziyobya Abanyarwanda zizajya zifungisha itorero nta yandi mananiza
Prof. Shyaka agaragaza ko inyigisho zibangamiye imibereho myiza y’Abanyarwanda zizajya zifungisha itorero nta yandi mananiza kuko ngo na Roho nzima itura mu mubiri muzima.
Avuga ko hari igihe usanga umuvuga butumwa avuga ibintu atigiye bigatuma havuka ibindi bibazo bidashingiye ku kugaburira cyangwa kuvura Roho.
Prof. Shyaka avuga ko hari n’abajyaga mu bihugu byo hanze bakazana ibya ngombwa by’uko bazi ibyo gushinga amatorero airko ngo na byo bigeye kujya birebanwa ubushishozi.
Ati “Mu bihugu byo hanze hari akajagari mu matorero karuta ibya hano mu Rwanda.
Niyo mpamvu wajyaga kubona umuntu agiye yo nyuma y’icyumweru akazana ibya ngombwa akemererwa ejo ukumva ngo yabaye Umushumba w’Itorero washaka n’aho afite insengero ukahabura kuko itegeko ritabiteganyaga.
“Aka kantu kajyanye n’inyigisho kazakemurwa no gushyiraho amabwiriza agenga imyandikire y’imiryango ishingiye ku Madini. Niba uzigisha ushaka kuvura Roho, jya mu mashuri arahari ubyige kuko n’uwigisha mu kibura mwaka hari ibyo agomba kuba yarize.”
Prof. Shyaka vuga ko amabwiriza mashya agenga imikorere y’imiryango ishingiye ku madini azatangira gukurirkizwa muri Werurwe 2018, hakarebwa ubushobozi bw’uwashinze itorero n’abo azakoresha mu kwigisha.
Gufunga insengero ntibikoma mu nkokora Amatorero
Prof Shyaka avuga ko kuba hari insengero zafunzwe kubera kutuzuza ibisabwa, atari ugukoma mu nkokora imikorere y’amatorero.
Avuga ko ahubwo bigamije gukosora ibyakozwe nabi bishobora gushyira mu kaga abagana izo nsengero mu matorero runaka, bikaba bitandukanye n’abavugaga ko Amatorero ari gufungwa hirya no hino mu gihugu.
Hari ibintu bitatu byarebwe, harimo kuba iyi miryango ifite ibya ngombwa by’ubuzima gatozi n’ibitangwa n’Akarere, aho kuba abantu bicura bagashyiraho insengero.
Icya kabiri kirebwa ngo urusengero rukoreshwe harimo ingano yarwo ugereranyije n’abo urusengero rugomba kwikira, isuku mu rusengero n’isuku y’ubwiherero, ndetse no kurinda urusaku.
Ibyo ngo kandi binahesha agaciro umurimo wo guhimbaza Imana kuko bikwiye ko abaje gusenga basengera ahantu hayihesha icyubahiro.
Kugeza ubu nta mibare igaragaza insengero zafunzwe hirya no hino mu gihugu, ariko nko mu Mujyi wa Kigali gusa izigera kuri 700 zarafunzwe.
Bamwe mu bawiriza butumwa bashima gahunda yo gufunga insengero zitujuje ibisabwa
Bamwe mu babwiriza butumwa bavuga ko gufunga insengero zitujuje ibya ngombwa ari ubuhanuzi butangiye gusohora, kuko ngo n’ubundi handitse ko imibiri y’abantu ari yo nsengero z’Imanako amazu ntacyo amaze by’umwihariko insengero zubatse nabi.
Bavuga ko abashaka gusenga bakwiye gusengera mu mitima yabo igihe aho basengeraga hadahesha Imana icyubahiro. Ibyo ngo bikagaragaza ko Leta y’ u Rwanda iri gushyira mu bikorwa umugambi w’Imana wo gusengera ahantu hatunganye.
Theo Makombe umwe mu bavugabutumwa, avuga ko kuba guverinoma y’u Rwanda yarahisemo gufunga insengero zitujuje ibisabwa ari ukubereka ko bakwiriye kutagana insengero byo kurangiza umuhango batazi ko bishobora no kubagiraho ingaruka.
Ati “Bibiriya ivuga ko Igihe kirageze ngo abasenga Data bamusengere mu mwuka.
Ntabwo twakagomye kujya mu nsengero tumeze nka ya maradiyo bahaga imyuka ukajya mu rusengero ku cyumweru Pasiteri akaguhaga ukazasubirayo imbaraga yagushyizemo zarashize akongera agahaga.”
- Umuyobozi wa RGB, Prof Shyaka Anastaze asobanura byinshi ku ngamba zigiye gufatirwa Abapasiteri batabyigiye nyuma yo gufunga zimwe mu nsengero zitujuje ibisabwa
SRC: Kigalitoday


text:
Umwiherero wa 15 w’Abayobozi bakuru b’igihugu wabereye I Gabiro mu Karere ka Gatsibo muri RDF Combat Training Center-Gabiro kuva ku itariki ya 26 Gashyantare kugeza ku ya 01 Werurwe 2018. Uyu Mwiherero wayobowe na Perezida wa Repubulika y’u Rwanda, Nyakubahwa Paul Kagame. Muri uyu mwiherero hafatiwemo imyanzuro itandukanye izafasha mu gukomeza mu rugamba rw’iterambere ry’igihugu.
Mu ijambo rye ritangiza Umwiherero wa 15, Perezida Kagame yashimye intambwe u Rwanda rugezeho mu kwiyubaka anagaragaza ko hakiri byinshi bigomba gukorwa. Yibukije ko uyu mwiherero ari umuco ugamije kudufasha kwisuzuma, gusuzuma ibyo dukora no gufata ingamba zo guhindura ibitagenda neza kugira ngo tugere aho twifuza nk’Igihugu.
Nyakubahwa Perezida wa Repubulika yasabye abayobozi bose gukomeza gufata ingamba za ngombwa zo gukemura ibibazo bikigaragara bibangamira imibereho myiza y’Abanyarwanda. Yasabye kandi ko mu nzego zose hagomba kongerwa imbaraga mu kunoza imikorere, imikoranire, kuzuzanya no kubazwa ibyo dushinzwe (accountability) kugirango byihutishe kugera ku ntego twiyemeje.
Muri uyu mwiherero hatanzwe ibiganiro bikurikira:
a) Ikiganiro kigaragaza aho tugeze mu ishyirwa mu bikorwa ry’intego z’iterambere u Rwanda rwihaye na raporo ku ishyirwa mu bikorwa ry’Imyanzuro y’Umwiherero wa 14 w’Abayobozi;
b) Ikiganiro cyo kunoza no kwihutisha imitangire ya serivisi (Discussion on fast tracking delivery);
c) Ikiganiro ku ngamba zo kurwanya ruswa (Discussion on Fighting Corruption);
d) Iby’ingenzi byadufasha kugera ku izamuka ry’ubukungu (Prerequisites for transformational growth);
e) Iterambere rishingiye ku mijyi n’ubucuruzi biteye imbere
(Transformation through enhanced urbanization and competitiveness);
f) Kuzamura ubukungu twongera umusaruro w’ubuhinzi (Increasing
Agriculture sector productivity for growth);
g) Uburezi nk’inkingi y’ubukungu bushingiye ku bumenyi (Education for a knowledge-based economy);
h) Kuzamura ireme ry’ubuvuzi na serivisi mbonezamikurire (Improving the quality of health and ECD services);
i) Uko u Rwanda ruhagaze muri Afurika no mu ruhando mpuzamahanga (Rwanda in Africa and Beyond);
j) Hakozwe kandi ibiganiro mu matsinda byari bigamije gusesengura mu buryo bwimbitse ibibazo by’ingenzi no gufata ingamba zo kunoza imikorere zikaba zizitabwaho mu ishyirwa mu bikorwa ry’imyanzuro y’umwiherero.
Nyuma yo kungurana ibitekerezo hafashwe imyanzuro ikurikira:
1. Kunoza imitegurire y’imihigo y’Uturere ku buryo ikemura ibibazo byihariye biri mu Karere, igahura n’igenamigambi ry’Igihugu kandi isuzuma ryayo rikita ku ireme (quality) no ku ruhare rwayo mu iterambere ry’abaturage (development impact);
2. Gukaza ingamba zo kurwanya ruswa mu nzego za Leta n’iz’abikorera, kugaruza umutungo wa Leta wanyerejwe no gufatira ibyemezo abatubahiriza inama z’Umugenzuzi Mukuru w’Imari ya Leta;
3. Gukora icyegeranyo (database) cy’abarangije kwiga za kaminuza no gushyiraho gahunda iboneye yo kubahuza n’aho bakenewe ku isoko ry’umurimo;
4. Kunoza imikorere y’Ikigega cyo guteza imbere ibyoherezwa hanze
(Export Growth Fund) kugirango kirusheho kunganira abohereza ibicuruzwa hanze n’abagitangira uwo mwuga;
5. Guteza imbere Ibyanya Byahariwe Inganda mu Gihugu (Special Economic Zones/Industrial parks) no kongera imbaraga mu gukemura ibibazo inganda zihura nabyo cyane cyane izitunganya umusaruro w’ubuhinzi n’ubworozi (Agro-processing Industries);
6. Kubahiriza ishyirwamubikorwa ry’igishushanyombonera cy’Umujyi wa Kigali hibandwa ku gukuraho akajagari mu myubakire no kubungabunga ibidukikije;
7. Gushyigikira iterambere no kwaguka kw’imijyi yunganira Kigali (secondary cities); hahurizwa ibikorwaremezo, hashyirwa ibyicaro bya bimwe mu bigo bya Leta haherewe kuri bimwe mu byari bihasanzwe, kandi hashyirwayo inzego zishinzwe imicungire y’imijyi (city managers);
8. Kwihutisha gahunda yo gutuburira imbuto mu Gihugu ku buryo mu gihe cy’imyaka 3, uhereye muri uyu mwaka wa 2018, Igihugu cyaba cyihagije mu mbuto zikenewe, kandi hagashyirwa ingufu mu gukorera ifumbire imbere mu gihugu;
9. Kunoza ireme ry’uburezi mu nzego zose z’amashuri, no kuvugurura imyigishirize y’indimi mu mashuri abanza n’ayisumbuye hibandwa ku rurimi rw’Icyongereza;
10. Kunoza imikorere y’ingaga zishingiye ku bakora imyuga itandukanye (professional bodies) hitabwa ku ngamba zo kwinjiza mu murimo abagaragaje ko bafite ubumenyi n’ubushobozi bukenewe no kugeza uwo muco mu yindi myuga;
11. Gushyigikira ibikorwa by’Abajyanama b’ubuzima hagamijwe kubafasha kunoza umurimo wabo;
12. Kwihutisha ishyirwamubikorwa rya Gahunda y’Igihugu y’Imbonezamikurire y’Abana bato hibandwa ku kurwanya imirire mibi;
13. Kwihutisha igikorwa cyo gushyira poste de santé ku rwego rw’Akagali aho zitaragera, mu rwego rwo kwegereza abaturage serivisi z’ubuzima.
- Umwiherero w’uyu mwaka wabaga ku nshuro yawo ya 15, witabiriwe n’abayobozi bakuru b’igihugu basaga 3000, usozwa nya Perezida Paul Kagame tariki ya 01 Werurwe 2018.
@Umubavu.com


text:
BANYARWANDA NAMWE BAVANDIMWE DUFATANYIJE M’URUGAMBA RWOKUBOHORA URWANDA MWABA MWIBAZA IMPAMVU NACECETSE KANDI IKI ARIGIHE CYOKUVUGA CYANE N’ISHIMIYE KUBAZEHO UBU BUTUMWA.
USIBYE UTUBAZO TWANGE BWITE TUNYIHERANYE MWISI YAGENYINE, HARI NIBI BIKURIKIRA N’IFUJE KO MWAMENYA:
- IBI BIHE BYURUSAKU RWINSHI, UWAMAMAZA ZAHABU N’UWAMAMAZA INCENGA BAHABWA AGACIRO KAMWE MWISOKO ISOKO RY’AKAJAGARI,
- IGISHIMIJE ARIKO, ABANYARWANDA TWAKOMEJE GUKANGURIRA KWIRENGANURA MURABONAKO UBUTUMWA BWABAGEZEHO IGISIGAYE ARI UBWOBA,
- TUGOMBA KUBAFASHA GUSHIRUKA UBWO BWOBA, TUGAFATANYA NABO ARUKO TWABANJE GUFATANYA HAGATI YACU KUMPAMVU ZITARI IZO KURWANIRA UBUTEGETSI CYANGWA IMYANYA AHUBWO TUGAMIJE GUCA AKARENGANE KABAYE AKARANDE MU RWANDA, ARUKO DUSHOYE GUKORA IBYANANIYE ABATUBANJIRIJE BIRIMO: GUHURA, GUHUZA, GUSHYIRA ABANYARWANDA N’URWANDA IMBERE Y’INYUNGU ZUMUNTU CYANGWA ISHYAKA.
MURIMAKE AKAZI KAMAGAMBO ATEGUZA ABANYARWANDA N’AMAHANGA KARARANGIYE KUKO USIBYE KUBA BARUMVISE BARANABONA, HASIGAYE KUBAHA INGAMBA N’INKUNGA BYOKUBISHYIRA MUBIKORWA CYANGWA KUBASABA KUDUFASHA ARUKO TUBEREKA AHAHURIZWA NABOSE.
IBI BIRASABA KO OPOZISIYO YABIKORA ARUKO YO UBWAYO IMAZE KWEMERANYA KANDI KANDI N’ABANYARWANDA BEMERA KO ZIZABAGEZA KU RWANDA RUBEREYE BOSE, RUSANA IMITIMA RUKANOMORA INGUMA ZASIZWE N’AMATEKA MABI Y’INGOMA ZOSE ARINAKO RUCA IBITERA UMWIRYANE MURIBO BIRIMO INZARA, IRONDA KOKO, UBUKENE N’AKANDI KARENAGENE MUTAYOBEWE.
IBI N’IBYO GE N’IBANZEHO MURIKIGIHE KUKO NZIKO IBINDI BENSHI MWABITOJWE KANDI MURIMO KUBIKORA UKO BIKWIYE.
MBIFURIJE URWANDA RUZIRA AKARENGANE, AMARASO N’IMIBOROGO KUMISOZI YANYU, MUCA INZARA N’UBUKENE MU RWANDA, MWISHYURA KAGAME ICYO YAGURIJE IMIRYANGO, ABANA BABANYARWANDA BAMOKO YOSE!
RAMBA RWANDA RWATWESE, HUMURA MUNYARWANDA!
RICHARD


text:
Mu mwaka ushize wa 2017 hari imiryango 172 iri mu kiciro cya mbere cy’Ubudehe yo mu murenge wa Gahara mu karere ka Kirehe yahawe amashanyarazi akomoka ku mirasire y’izuba, bagenzi babo basigaye barifuza ko na bo bagezwaho aya majyambere.
Abatarahawe bari mu kiciro cya mbere cy’ubudehe, bibaza impamvu batoranyije bagenzi babo ariko bo bagasigara.
Umwe muri bo ati “Abandi barabahaye ariko twe baratwimye, ababitanze ubwo ni bo bazi icyo bagendeyeho, njye numvaga niba iriya mirasire yarigenewe abo mu kiciro cya mbere bose sinumva impamvu twe batwimye.”
Undi ati “None se ko ntagira agafaranga ngo nayigurira, ndara mu kizima ntakundi…Sinzi icyo bampoye ubanza ahari ari uko nshaje.”
Bamwe mu bayobozi b’imidugudu muri uyu murenge wa Gahara, bavuga ko bagiye bahabwa urutonde rw’abahawe ariya mashanyarazi ariko ko rutari ruriho abantu bose bo mu kiciro cya mbere.
Umuyobozi w’umudugdu wa Kivogo mu kagari ka Nyakagezi ati “Ingo zahawe amashanyarazi iwange ni ingo ikenda, izasigaye ni eshanu natwe batuzaniraga amalist yanditse nta kindi twari guhinduraho.”
Umuyobozi w’ishami ry’ubutaka n’ibikorwa remezo mu karere ka Kirehe, Munyaneza William avuga ko ikibazo cyabayeho ari ukudasobanukirwa neza n’imiterere y’uriya mushinga gusa ngo abasigaye na bo hari gahunda ko bazagerwaho.
Ati “Gahunda ya leta ni uko bariya bantu bari mu kiciro cya mbere bose bagerwaho n’amashanyarazi ku mafaranga ya leta mu by’ukuri ntawe ugomba gusimbukwa ndetse nta n’ugomba gutoranywa hashingiye k’ubabaye kurusha abandi ahubwo ni ukubera ingengo y’imari ya leta, iki ni igikorwa kizakomeza n’abandi bose akabageraho.”
Kugeza ubu mu karere ka Kirehe amashanyarazi amaze kugezwa ku baturage ku kigero cya 33%, muri bo 11% bafite akomoka ku mirasire y’izuba.
Elia BYUKUSENGE
UMUSEKE.RW


text:
Aline Gahongayire, ni umuririmbyikazi uririmba indirimbo zo kuramya no guhimbaza Imana kuri ubu akaba yarabateguriye igitaramo cy’imbaturamugabo cyo kumurika Alubumu ye nshya yise “NEW WOMAN”, iki gitaramo kikazaba tariki ya 27 Ukwakira 2017 kuri Ubumwe Grande Hotel ku wa gatanu taliki ya 27 Ukwakira 2017 guhera saa kumi n’ebyiri z’umugoroba.
Uyu muhanzikazi bidashidikanywaho ko amaze kwigarurira imitima ya benshi ndetse no guhindura abantu ababwiriza ubutumwa bwiza binyuze mu bihangano bye by’indirimbo akomeje kugaragaza ko ari umwe mu bahanzi ba Gospel bahagaze neza mu Rwanda ndetse badasiba gushyira hanze indirimbo zirimo ubutumwa bwiza buhamagarira abantu kuba hafi y’Imana no gukora ibyo ibashakaho.
Amwe mu magambo akubiye mu ndirimbo yashyize ahagaragara yitwa “Iyabivuze” ni ahamagarira abantu gutegereza amasezerano bafitanye n’Imana kandi bakizera ko azasohora nta nkomyi. Harimo imirongo igira iti ""...Iyabivuze no kubikora izabikora...naho inzuzi zakama,imigezi ikaba ibibaya ndabizi neza ko icyo yavuze kizasohoza...".
Aline Gahongayire ashyize hanze iyi ndirimbo mu gihe yitegura gukora igitara cy’imbaturamugabo cyo kumurika umuzingo we (album) witwa "NEW WOMAN" kizabera kuri Ubumwe Grande Hotel ku wa gatanu taliki ya 27 Ukwakira 2017 guhera saa kumi n’ebyiri z’umugoroba.
Iyi ndirimbo ije ikurikira izindi z’uyu muhanzikazi zikunzwe cyane muri iyi minsi nka "WARAMPISHE", na "NIYO YABIKOZE". Ibi bivuze ko abakunda indirimbo zo kuramya no guhimbaza Imana bashonje bahishiwe ndetse bazagirira ibihe byiza muri iki gitaramo cyo kumurika alubumu "NEW WOMAN" ya Aline Gahongayire.
Daniel MUKESHIMANA/Umubavu.com


text:
Kuri uyu wa Kane tariki ya 01 Gashyantare 2018, Abanyarwanda n’inshuti z’u Rwanda, ku Nshuro ya 24, bizihije Umunsi Mukuru, UDASANZWE, Ngarukamwaka w’Intwari z’u Rwanda. Insanganyamatsiko y’uyu Mwaka iragira, iti: “Dukomeze Ubutwari, Twubake u Rwanda Twifuza.”
Mu birori by’uyu Munsi Mukuru Udasanzwe twibukaho tukanaha agaciro Intwari zitangiye u Rwanda zirangajwe imbere na Nyakubahwa Perezida wa Repubulika, Abaturage bo mu Murenge wa SHINGIRO bagize amahirwe yo gusurwa na Guverineri w’Intara y’Amajyaruguru, Bwana GATABAZI Jean Marie Vianney, ari kumwe n’Inzego z’Umutekano, aho uyu munsi wizizihirijwe ku Rwego rw’Intara n’Akarere.
Umuyobozi w’Akarere ka Musanze, Bwana HABYARIMANA Jean Damascene, mu ijambo ry’ikaze
Uyu Murenge ukaba waratoranijwe kubera ibikorwa by’indashyikirwa byakozwe n’abaturage bawo bijyanye n’ibigwi by’ubutwari. By’umwihariko, uyu niwo Murenge ufite umubare munini w’Abarinzi b’Igihango bo mu Karere ka Musanze kubera ko wihariye 8 muri 15, abagabo 5 n’abagore 3 kubera ko bashoboye kurokora umubare munini w’Abatutsi bahigwaga muri Jenoside Yakorewe Abatutsi mu 1994.
Abo ni NIBISHAKA Enias, MURWANASHYAKA Fenias, NYIRARUKUNDO Yekebed, SAFARI Daniel, MUKAMUNYANA Josephine, BIZIMANA Pie, NYIRANEZA Felicite na SEHIGIRO Canisius. Muri ibi birori bambitswe imidari y’ishimwe banashyikirizwa certificates.
Ikindi cyashingiweho mu guhitamo uyu Murenge, ni uko ari umwe mu Mirenge yegereye Ishyamba ry’Ibirunga ryari indiri y’abacengezi ariko bakaba barabaye intwari mu kwitandukanya nabo no gutangira amakuru ku gihe ibi bikaba byarafashije cyane Inzego z’Umutekano mu guhagarika intambara y’abacengezi.
Mu butumwa bwe yagejeje ku bari aho, Gunerineri GATABAZI Jean Marie Vianney yabanje gushimira abaturage bose muri rusange uruhare bagize mu kwihitiramo no kwitorera Umuyobozi w’Igihugu ubabereye n’ubutwari bagize mu kurokora bagenzi babo ndetse no mu gufasha Ubuyobozi guhashya intambara y’abacengezi yari yayogoje Igihugu, maze abasaba gukomera ku rugamba bahamagarira abavandimwe, abana, ababyeyi, abaturanyi n’inshuti zabo batarataha bakiri hirya no hino mu bindi Bihugu ndetse no mu mashyamba ya Repubulika ya Demokarsi ya Kongo gutaha bakagaruka mu Rwababyaye, ko u Rwanda rubakunda kandi rwiteguye kubakira.
Yakomeje ashimira Inzego z’Umutekano, abakiriho n’abatabarutse, ku rugamba barwanye kugira ngo u Rwanda rube ruri uko rumeze uku, anabizeza, mu izinarye n’iry’abaturage ahagarariye kuzahora bazirikana ibyo bagezeho, kubisigasira no kugera ikirenge mu cyabo baharanira kuba intwari aho bari hose, igihe cyose no muri byose.
By’umwihariko yishimiye kuba mubari bitabiriye ibi birori harimo n’abana bato, ukaba wabaye umwanya mwiza wo kubamenyesha ko bo bafite amahirwe akomeye yo gukurira mu Gihugu Cyiza gifite Ubuyobozi Bwiza bubatoza kubana, bubatoza urukundo , bubahamagarira gukora icyiza no kwamagana ikibi, bityo nabo bakaba bafite inshingano yo kubiharanira.
Aha akaba yaboneyeho gushishikariza ababyeyi gutoza abana babo umuco w’ubutwari bakiri bato kugira ngo bazavemo Abanyarwanda bahesha ishema Umuryango Nyarwanda, bazi guhitamo icyiza no guhangana n’ikibi bakazayobora Igihugu mu minsi izaza.
Yasoje ijambo rye yongera kwifuriza abantu bose gukomeza kugira Umunsi Mwiza baharanira kuba Intwari, gukomera ku muco w’isuku no kwamagana ruswa n’igusa nayo cyose baharanira kwiyubakira u Rwanda twifuza, nk’uko Insanganyamatsiko ibidukangurira.
Yabizeje ubufatanye no kubahora hafi, igihe n’imburagihe, mu Rwanda rurimo umutekano, ubukire n’icyizere cy’ejo hazaza, mu Cyerekezo Nyakubahwa Perezida wa Repubulika ashaka kutuganishamo.


text:
Ubutumwa Umubyeyi Bikira Mariya yahaye Byishimo ku tariki 20/05/2014
Umubyeyi Bikira Mariya yaje ababaye cyane , ari mu rumuli rwinshi ntabona icyo ndugereranya narwo nuko aranyitegereza aransuhuza ati;
B.M : Uraho mwana wanjye ukomeje kwihanganira imibabaro yose uhura nayo.
Byishimo: Uraho mama
B.M: Mwana wanjye umeze ute?
Byishimo: Mama meze neza gahoro nawe urabibona , ingendo mukomeje kunkoresha hirya no hino ni nyinshi maze kunanirwa.
B.M: Mwana wanjye zikore, aho nkutumye hose, njya uhita uhaguruka kuko imbaraga ukoresha ntabwo ari izawe.
Byishimo: Ikindi kandi mama mfite ubwoba bw’ibintu bibi mukomeje kunyereka.
B.M: Mwana wanjye wigira ubwoba kuko mba nkwereka kugirango umenye aho ibihe bigeze, mwana wanjye uyu munsi ubonye uko umwana wanjye ameze, kuriya umubonye niko bigiye kumera. Mwana wanjye nsuhuriza abana banjye bose ari abari hano mu igihugu ndetse n’abari impande zose; uti ni mugire amahoro, ni mugire amahoro, ni mugire amahoro urukundo rwanjye rubasakaremo.
Bana banjye ndababaye, ndababaye, ndababaye cyane, mbabajwe n’abana banjye benshi bakomeje kurigiswa, abandi bakomeje kubarunda munzu z’imbohe, abandi bakomeje guhunga igihugu. Bana banjye naberetse ibimenyetso byinshi ariko nta na kimwe benshi mwibonera, mubimenye byabihe bikomeye mubigezemo, ureba arebe kandi ashishoze,nababwiye ko igiti kinini cyumye nt’ amashami gisigaranye, niko bimeze ubu gisigaye cyonyine kuko nta muzi gisigaranye. Narabagaburuye mwanga guhaga, muracyumiranye n’imbehe, none imbehe ngiye kuyibaka, ubwo ndabwira cyane rujindiri rurya ntiruhage.
Bana banjye ubu shitani yarinjiye sibwo bwa mbere nabibabwira ubu iri gukorera hirya no hino mu gihugu ndetse no mu mugi rwa gati. Bana banjye ubu ndi kureba uyu murwa wanyu nkarira adakama. Bayobozi, bategetsi bakuru murambabaje cyane,kubera ko ibyo mwabwiwe byose nta na kimwe mwumvishe. Kigari we, Kigari we, Kigari we urakomerewe kuko ibi mvuga niho hagiye kubera isibaniro cyane.
Ibyo nababwiye byose nta na kimwe mutari mwabona ndetse bamwe mubayobozi bakuru imbehe zatangiye kubama , narabahaye murarya ariko gushimira birabananira, ibyo mwarundarunze byose mubyita ibyanyu si ibyanyu byose mugiye kubibura mu bireba.
Umwana wanjye yantumye kenshi mwanga kunyumva, nawe ubwe ariyizira mwanga kumwumva , tubatumaho intumwa n’abahanuzi mwanga kubumva, none bana banjye, igihe kirageze kuko umwana wanze kumvira se na nyina yumviye ijeri.
Bana banjye nkunda kandi mwumva ibyo mbabwira, nimumfukame cyane musenge, muvuge Rozali cyane, muvuge ishapule y’ububabare kuwa kabiri no kuwa gatanu kuko hari benshi bizarokora. Bana banjye mubivuge nkuko mbibifujeho, kuko kugeza ubu, mugeze aho umwana arira nyina ntiyumve.
Nongere mbibabasubiriremo bana banjye, ubu umunyarwanda agiye kuzarahura umuriro mu kirometero enye ndetse zirarenze,bana banjye intango imaze kuzura igiye gusandara. Ntagihe ntababwiye ariko noneho amazi yarenze inkombe,urugogwe rugiye kubikubita hejuru, benshi baratashye, mubimenye gutaha mumenye icyo aricyo, ariko abanjye bankunda kandi bankorera icyo nshaka bazarokoka.
Ubu igihe kirageze cyo kwishungurira inyangamugayo, abakoze neza bahembwe abakoze nabi bahanywe, kandi si kera byaratangiye,rero bana banjye ubu njye naje ndi Umwamikazi w’isi n’ijuru, ibyo mbabwiye uyu munsi ntabwo ubutaha nzongera kubibabwira, ufite ubwenge nashishoze, ufite amaso yo kureba narebe aho ibintu bigeze, ubu uru Rwanda rwicayemo ndi kumwen’umwana wanjye Yezu Kristu mubimenye.
Benshi ngo bakunda Yezu, mubimenye ntawe ukunda umwana ngo yange nyina, bana banjye nkunda kandi mwanyiyeguriye, nimumfukame cyane musenge kandi musengere igihugu cyanyu kuko ndabona benshi bari kuganisha mu rwobo, igisamagwe kirasamye kigiye kubamira.
Mwana wanjye nawe ndabona ufite ubwoba bwinshi utinya kuvuga ibyo tukubwiye.
Byishimo: Mama ndabufite kuko ibyo mukomeje kunyereka bintera ubwoba bwinshi, kandi mama umenye ko ndi umuntu.
B.M: Mwana wanjye jya ubivuga nkuko tubikubwiye kuko turi irihande rwawe, witinya rero gutangaza ijambo ryanjye n’umwana wanjye, kuko iyo ubivuze hari benshi bigirira akamaro, nubwo bamwe batabyumva ariko hari ababyumva.
Mwana wanjye aho uri rero mfukama usengere u Rwanda n’abanyarwnda kandi umenye ko ari njye wagutoye atari wowe wantoye, icara rero witeguye nturangare kuko ubu ngiye kongera kukohereza kubutaka butagatifu kugirango uhamfukame umfukamira benshi bababaye kandi umenye ko aricyo wahamagariwe, usabira kandi abatatanye bose hirya no hino kuko igihe kirageze ngo mbahurize hamwe,ntuzavuge kandi ngo wabuze itike, cyangwa ngo iminsi utegetswe uyicemo kabiri, niba mvuze ngo ni irindwi ni irindwi niba mvuze ngo ni itanu ni itanu.
Mwana wanjye ndabikubwiye, ndakumenyesheje nkubwira ko igihe kigeze kuko nakubwiye byinshi nakweretse byinshi ntacyo utazi,igihe rero kirageze cyo kuguhagurutsa, ntuvuge ngo mbese nza ngenda nte? Ushobora no guhaguruka n’amaguru kandi ukagerayo.
Byishimo: Mama ndabizi n’ubundi imbaraga nimwe muzimpa, kuba ngejeje aya magingo ni mwebwe n’ubundi hakorwe ugushaka kwanyu ntihakorwe ugushakwa kwanjye, mama uyu munsi ndabisabira imbaraga zanyu kugirango mbashe kuzuza ugushaka kwanyu kuko imbaraga zanjye ari nkeya.
B.M: Mwana wanjye uhumure ndi kumwe nawe kandi sinzagutererana na rimwe, mwana wanjye nsezerera ku bana banjye bose uti mbifurije kuzashyikirana n’umwana wanjye mubihe bishya mu Rwanda rushya yagabiwe n’umwami wanyu I nyanza, uyu munsi kandi mbahaye umugisha wanjye wa kibyeyi.


text:
"Uwiteka uri ku ngoma, wambaye icyubahiro, uri hejuru y'amahanga, indimi zose zo mu isi, imirimo yawe irabyemeza, imbaraga zawe zisumba byose. Ibindimo byose bigushyize hejuru, namwe ibyaremwe byose nimuze tumuzamure hejuru. Ibizima n'abakuru bahora baguhimbaza, Abakerubi n'Abaserafi bikubita imbere yawe n'Abamalayika bavuga ko Wera, natwe turabihamya ni wowe Wera." Ayo ni amwe mu magambo y'iyi ndirimbo nshya ya Gaby Kamanzi.
Mu kiganiro na Inyarwanda.com, Gaby Irene Kamanzi yadutangarije ko kuri ubu ahugiye mu gukora album ye nshya, iyi ndirimbo ‘Hejuru’ yashyize hanze ikaba ari imwe mu ndirimbo zizaba ziri kuri iyo album ye nshya. Yavuze kandi ko amashusho y’iyi ndirimbo ateganya kuyakora mu gihe kitarambiranye.
UMVA HANO 'HEJURU' INDIRIMBO NSHYA YA GABY KAMANZI
Abajijwe n'umunyamakuru ikindi yaba ahishiye abakunzi be Gaby Irene Kamanzi yabwiye Inyarwanda.com ko mu mpera z’uyu mwaka wa 2017 ateganya gukora igitaramo mu ntego yo kuramya no guhimbaza Imana, itariki n’aho kizabera akaba azabitangaza ubutaha. Yagize ati: "Ndateganya gukora igitaramo mu mpera z’uyu mwaka muri Decembre (Ukuboza)." Gaby Kamanzi agiye gukora iki gitaramo nyuma ya benshi badasiba kugaragaza ko banyotewe no gutaramana nawe dore ko baherukaga gutaramana nawe muri 2013 ubwo yamurikaga album 'More Than A Song'.
Gaby Kamanzi ahishiye byinshi abakunzi b'indirimbo ze
UMVA HANO 'HEJURU' INDIRIMBO NSHYA YA GABY KAMANZI


text:
- INKURU ZINYURANYE ZA BLOG IGITUBA VIDEO ZO GUSWERA | AMAFOTO Y'IGITUBA N'IBITUBA N'ABAKOBWA BAMBAYE UBUSA | Inkuru zose(Tables Des Matie...
- I.KUNYAZA:POSITIONS ZO GUSWERA UNYAZA • GUSWERA NO KUNYAZA WICAJE KU BITSITSINO Umwicaza ku butsitsino maze amaguru akayarenza hejuru ...
- Kunyaza Bita Gukama Kunyaza Bita Gukamisha Kunyaza Bita Gukunguta Kunyaza Bita Gutsibura Kunyaza Bita Kujabagira Kunyaza Bita Kuny...
- BYOSE KU KUNYAZA IBINDI BITEKEREZO KU KUNYAZA Igituba Cyasamye Igituba Gikunnye VIDEO YO GUSWERA PAR LATOUTE KUNYAZA INKURU ZINYURANYE...
- IBINDI BITEKEREZO KU KUNYAZA IBINDI BITEKEREZO KU KUNYAZA
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane


text:
Abaturage batuye mu murenge Byumba batangaza ko bamaze iminsi bafite ikibazo cy’abajura babiba insinga z’amashanyarazi bigatuma babaho nta muriro. Umwe mu baturage...
Kuwa Kane tariki ya 29 Ukwakira 2015, INteko ishinga amategeko umutwe w’abadepite watoye Umushinga w’ Itegeko Nshinga rivuguruye uteganya ko Umukuru w’Igihugu...
Kuri uyu wa Mbere tariki ya 2 Ugushyingo 2015, ubwo yatangizaga inama rusange ya 84 y’ihuriro rya Police Mpuzamanga (Interpol) iri kubera...
Ubusanzwe ubushyuhe n’ubukonje birajyana, hakaba igihe cy’imbeho hamwe bita Hiver, imvura ikimara agahinda. Muri icyo gihe abafite amakoti ntibatana nayo, nyamara igihe...


text:
Intambara mu marembo yo mu irango.
Mukibaya ntasanzwe menyereye cy’ubutayu bugufiya ariko gifite uduti dutoya twitwa imigenge,maze mbona insorensore zimanuka zijya gutozwa kumashana,ku ikubitiro ziraraswa ndetse zisubira inyuma bikomeye!Nerekwa uwahoze ar’umugaba w’ingabo za APR/RDF nyuma akaza gushoka amatage amatera gahinda mbona arahagajwe.
Sep 02nd 2014 njyanwa mu iyerekwa,mukibaya ntasanzwe menyereye cy’ubutayu bugufiya ariko gifite uduti dutoya twitwa imigenge,maze mbona insorensore zimanuka zijya gutozwa kumashana,ku ikubitiro ziraraswa ndetse zisubira inyuma bikomeye!Nerekwa uwahoze ar’umugaba w’ingabo za APR/RDF nyuma akaza gushoka amatage amatera gahinda mbona arahagajwe.
Akimara kugera kubutaka bwaho bamashanira,mbona afashe intwaro iremereye ifite icyuma kireba kure baklunze kwita jomeri mbona yitegereje urugamba neza ndetse atangira kurutegura bundi bushya,bitewe ni uko mbere bari bagiye bonyine bararaswa batatana nk’ingabo zitagira umutware.
Mbona noneho hafi yuwo mu jeneral har’umuhanuzi mukuru mbona umujeneral aramwitegereje maze aramwenyura kuko ibyo yarimo gukora yarabonye ko,Imana ibihaye umugisha kuko umuhanuzi mukuru yahagobotse.
Ni uko mbona imbunda ayerekeje mu mfuruka z’amajyaruguru y’uburengera-zuba bwa gakondo,umunwa w’intwaro iremereye itangira kuruka ibihungabanya ibinyabugingo maze batangira kumashana noneho umwanzi wabo acika integer asa nkaho aneshejwe.
Ariko mbere yibyo byose abajyaga kumashana banyuze mu nzira zigoye zimikuku,amakombe,n’ibihanamanga,kuburyo kubona inzira yogutangiriramo intambara byari bigoye!.
Ariko abenshi batabaye bari biringiye imbaraga z’umwana w’umuntu,aho kwiringira Uwiteka Imana yo mu ijuru,abo bararashwe karahava kuburyo batabarukiye kurugamba bazize kutiringira Uwiteka Imana yo mu ijuru,abo nibabandi nubundi bikubise mu gituza bavuga ko,banesheje kubera imbaraga zabo.
Aho nshatse kuvuga itabaro rya mbere ryo kubohoza igihugu,iyi ntambara ntabwo izaba yoroshye ikibazo cyayo s’impande zombie zihanganye,ikibazo n’Uwiteka udafite umwanya mu mitima yabo,kuburyo abiringira amabaoko y’Abantu bose ntabwo bazabona gakondo nk’uko babitekerezaibyo bikazaba ku mpande zombie.Cyakora abafite guca bugufi muri bo,abo barahirwa ndetse Uwiteka azabana nabo.
Kandi nyuma y’itabaro bazahamya yuko Uwiteka ariwe Mana ya Israel,ibyo Uwiteka azabikorera kugirango yiheshe ikibahiro kuko iyi ntambara Atari ubushake bw’abantu,ahubwo iri mu mugambi w’Uwiteka dore ko,ya yihanuye mukanwa kabahanuzi hashize igihe kire kire.


text:
Urwenya: Mujye Mukunda Abanzi Banyu
Mujye Mukunda Abanzi Banyu
Umugabo wakundaga amarwa birenze ibikenewe, yaje kuyoboka idini ry’ Abapantekote, kera kabaye bari mu nyigisho, pasitoro aho ari imbere yigisha ati : “Bavandimwe murahirwa mwe mwakiriye agakiza mugaca ukubiri n’ inzoga, inzoga si inshuti ahubwo ni umwanzi mubi” arakomeza ati : “Musome mu gitabo cya… umutwe wa… umurongo wa… Nyamugabo rero aho yakicaye amaze n’ akanya atagasomye, asaba ko yagira icyo avuga, baramwemerera, ati : “Ubushize ariko wari watubwiye ko muri Matayo havuga ko tugomba gukunda n’ abanzi bacu, biri no muri Luka.” Ni uko abakirisito si uguseka barumirwa.
Shyiraho Igitekerezo!
Subscribe to: Post Comments (Atom)


text:
Bamwe mu baganiriye na Kigali Today bavuga ko hari igihe uko gutinda kubona Noteri, byabahombyaga amahirwe atandukanye yari bubagirire akamaro mu buzima bwabo
Hitimana Jean Marie yagize ati” Njye nagiye gushaka noteri nshaka ko anotifiya dipolome ndetse na bilote zanjye kugira ngo nzohereze aho bari bampaye buruse, birinda bigera ku munsi wa nyuma ntaramubona, mpomba buruse ntyo.”
Undi na we avuga ko yahombye isoko ry’asaga Miliyoni 20 kubera kubura ibyangombwa yari yasabwe bigomba kugaragaraho umukono wa Noteri ariko akamubura.
Ni muri urwo rwego Minisitiri w’Ubutabera akaba n’intumwa nkuru ya Leta Johnston Busingye yakiriye bwa mbere indahiro za ba noteri bigenga ngo bakazafasha abasanzwe kwihutisha serivisi.
Ni igikorwa cyabaye kuri uyu wa Kabiri taliki 24 Mata 2018, aho harahiye muri rusange ba noteri 84 batimo 77 bigenga, iyi ngo ikaba ari intambwe ikomeye u Rwanda ruteye kuko ubusanzwe akazi kose ka ba noteri kakorwaga n’aba Leta kandi baba bafite n’indi mirimo.
Minisitiri Busingye yavuze ko icyo ari icyemezo Leta yafashe hagamijwe ko abaturage babona servisi za noteri batavunitse.
Yagize ati “Ni uburyo Leta yashyizeho hakurikijwe itegeko rigenga umurimo wa noteri, abigenga bagahabwa ubwo burenganzira. Bigamije guteza imbere imirimo y’abikorera kuko bazabona servisi bakeneye batiriwe bagana inzego za Leta cyangwa batarushye kandi bikihuta”.
Yongeraho ko u Rwanda rwamaze igihe kinini rufite noteri umwe washakwaga n’abatuye igihugu cyose bikababangamira, ariko ngo bagiye biyongera buhorobuhoro ku buryo ubu bamaze kuba 911.
Uwo mubare ariko na wo ngo ntuhagije kuko abashaka ba noteri na n’ubu bikibagora kubabona ku gihe ngo babahe servisi bifuza nk’uko uyu abivuga.
Ati “Mperutse kujya ku murenge gukoresha ‘notification’ y’impamyabumenyi yanjye nsanga noteri afite abantu benshi ndategereza, bigeze amasaha y’ikiruhuko atubwira ko abataragerwaho bitahira. Bukeye nasubiyeyo ndamubura, birankerereza mpomba n’amatike kubera gusiragira”.
Yongeraho ko kuba haje ba noteri bigenga ari byiza kuko ngo yumva bo bazajya baboneka igihe umuntu abashatse bityo ntihabeho gutakaza igihe.
Umwe mu barahiye wahoze ari noteri wa Leta akaza kubihagarika, Mukayiranga Euphrasie, yemeza ko ubu ari bwo agiye gufasha cyane abazamugana.
Ati “Mbere ngikorera mu murenge nakoraga akazi ka Etat civil ndi na noteri, hakaba ubwo abaturage bazaga mfite akazi kenshi nkabasubizayo, urumva ko ntabaga mbaha servisi nziza. Ubu rero ubwo ari byo byonyine nzaba nkora mbijeje kubakira neza kandi igihe cyose bankenereye”.
Abanoteri bigenga kugira ngo bemererwe gukora iyo mirimo ngo bagomba kuba ari abanyamategeko, kandi bakabisaba Minisiteri y’Ubutabera binyuze mu nyandiko.
Ngo bagomba kugaragaza aho bakorera hazwi n’amategeko kugira ngo abaturage babakeneye bajye bababona bitabaruhije.
Ikindi ngo ibiciro bya servisi zizatangwa na ba noteri bigenga birahari byagenwe n’itegeko, igisigaye ngo kikaba ari ukubimenyesha abaturage.


text:
Intego nyamukuru y’iri rushanwa ni ukwereka abakuru ndetse n’abato ko urukundo rutazimye, ko n’iyo mwahura n’ibikomeye bitabarika urukundo ruganza ikibi cyose. Iyo usomye inkuru nziza y’urukundo cyangwa se ukareba film, muri wowe urukundo rurazamuka, ukifuza kubona uwo mwakundana urusa nk’urwo.
Waba wifuza kugira uruhare mu guhamya ko urukundo nyakuri ntaho rwagiye? Urifuza gutsindira ibihembo bizabahesha wowe n’umukunzi wawe ibihe byiza mu rukundo rwanyu? Sangiza abasomyi ba IGIHE inkuru y’urukundo rwanyu, utubwire kuva ku munsi wa mbere uhura na wawundi utekereza iyo wumvise ijambo Urukundo, uko mwatangiye urugendo rwanyu, ibyo mwabayemo byose, ibibi ndetse n’ibyiza, na twatundi duto twose tugira inkuru yanyu umwihariko.
IGIHE Ltd izahemba inkuru eshatu za mbere zizaba zahize izindi. Mu gutoranya izo nkuru , itsinda rishinzwe gutanga amanota rizibanda ku buryo inkuru itondetse; isomo riri mu nkuru ndetse n’ uburyohe umwanditsi azaba yagerageje gushyira mu nkuru. Ibitekerezo by’abasomyi nabyo biri mu bizagenderwaho mu itangwa ry’amanota.
Irushanwa rizasozwa ku italiki ya 11 Gashyantare 2016 I saa sita z’amanywa, abatsinze bakazatangazwa mu gitondo cyo ku wa 12 Gashyantare 2016.
Uwifuza kwitabira irushanwa yemerewe kwandika inkuru ye mu rurimi rumworoheye hagati y’Ikinyarwanda, Icyongereza cyangwa igifaransa. Abazitabira irushanwa bemerewe gukoresha amazina yabo nyayo mu nkuru cyangwa ay’amahimbano, gusa ni ingenzi kwibuka kohereza amazina yawe bwite ndetse na nimero ya telefoni twakubonaho mu gihe watsinze.
Inkuru igomba kuba yanditse muri “format” ya “word”, itarengeje amagambo igihumbi (1000) ikoherezwa kuri [email protected]
Bimwe mu bihembo bizatangwa:
Amatike abiri y’indege yo kujya muri kimwe mu bihugu by’i Burayi
Amatike abiri y’indege yo kujya Dubai yatanzwe na RwandAir
Amafunguro ya nimugoroba ndetse n’ijoro rimwe muri bimwe mu byumba byiza bya hotels nziza zo muri Kigali nka The Manor Hotel, Great Seasons Hotel, Hotel Villa Porto Fino, The Mirror Hotel na Galaxy Hotel
Massage ndetse na abonnement ya piscine na Gym muri zimwe muri Hotel zavuzwe haruguru
Ifunguro rya nimugoroba ridasanzwe riherekejwe n’icyo kunywa byateguwe na Trattoria Restaurent
Gutemberera kuri Muhazi Beach Hotel ukaryoherwa n’ibyiza CALAKA Ltd yateguriye abakundana mu gikorwa “Ni Rurambe”
Mixer, telefoni ndetse n’umugozi ubashisha ecran [ya televiziyo] yawe kubona internet “K Box”, ukaba wayikoresha nka mudasobwa, byose bya KONKA
La Ceremoniale nayo yateganyije impano ya tableau nziza cyane
INKSTAIN nayo izakora igishushanyo (portrait) cy’ifoto y’abakundana bazaba bihitiyemo;
N’ibindi byinshi bitandukanye.
Ushaka gusoma inkuru zatsinze umwaka ushize,
Iyabaye iya mbere ni Nugururiwe n’inyange
Iya kabiri ni Burya nawe yarankundaga
Ku mwanya wa gatatu ikaba Urukundo Rwashinze imizi nirwogere


text:
RWANDA | GISAGARA: BAHAWE ISHIMWE N’UMUYOBOZI W’AKARERE KUBERA KO BITABIRA IBIKORWA BY’UMUGANDA NEZA
Abaturage bo mu murenge wa Nyanza uherereye mu karere ka Gisagara, bakunze kurangwa no kwitabira cyane ibikorwa by’umuganda usoza ukwezi, ibyo bituma mu mumuganda washoje uku kwezi kwa 9 kurangiye, nyuma yo gusibura imirwanyasuri iri kuri ha 42 bahabwa n’umuyobozi w’akarere ishimwe ry’amafaranga ibihumbi Magana atatu y’u Rwanda(300.000).
Iyi mirwanyasuri yasibuwe mu kageri ka Nyaruteja umudugudu wa Rutagayantete ahari ubutaka bungana na ha72 zitegarijwe kuzahingwamo Kawa n’ahari ubungana na ha 100 buzahingwamo Soya.
Abaturage b’uyu murenge wa Nyanza bavuga ko ikibatera kwitabira umuganda ku bwinshi ari ko bamaze gusobanukirwa n’agaciro k’iki gikorwa, aho bamaze kwibonera ko ibiwuvuyemo byose aribo bigirira akamaro.
Athanase MURINDAHABI umuturage w’uyu murenge aragira ati: « Umva nawe ra! Ubu se iyo nsibuye umuhanda hari ubwo ari umuyobozi uza kuwunyuramo buri gihe sijye mpanyura? Twamaze kubona ko nyine uyu muganda ari twe ufitiye akamaro none tuwitabira twese kandi tubyishimiye »
Usibye kwitabira igikorwa cy’umuganda usoza ukwezi, aba baturage kandi bongera kwibutswa kwitabira ibikorwa byose by’iterambere, kugirango barusheho kuzamura imibereho yabo bayigira myiza bisumbuyeho. Umuyobozi w’akarere Bwana Léandre KAREKEZI yagize ati:
« Nibaharanire ibikorwa by’iterambere bizabaha kuzamura imibereho yabo, bongere amasaha yo gukora, bitabire gutura ku mudugudu aho bazajya babasha gushyikira ibikorwa remezo nk’umuriro w’amashanyarazi, amazi n’amavuriro hafi. Bitabire kandi ubwisungane mu kwivuza na gahunda yo kuringaniza imbyaro kugirango babashe kurera abo babyaye »
Ku kirebana n’ubuhinzi, Bwana KAREKEZI avuga ko byaba byiza bashatse igihingwa kibaha amafaranga kurusha ibindi kandi bakagihitamo bakurikije igitanga umusaruro kurusha ibindi kuko iyo umuntu afite ifaranga agera kuri byinshi.
Abaturage b’akarere ka Gisagara muri rusange bashishikarizwa kujya bitabira ibikorwa by’umuganda rusange kuko ngo iyo bahuye ari benshi batizanya imbaraga maze bakabasha gukora igikorwa kigaragara.


text:
Kamonyi: Abajyanama barasabwa kwegera abaturage kugira ngo bungurane ibitekerezo
Mu mahurwa ku mikorere n’imikoranire y’Inama njyanama n’abaturage, yateguwe na Komisiyo y’igihugu y’amatora; abavuga rikumvikana bo mu karere; bagaraje ko abajyanama bategera abaturage ngo babumve.
Muri aya mahugurwa yabaye tariki 23/6/2014, abavuga rikumvikana, bagizwe n’abanyamadini n’abandi bantu bafite aho bahurira n’abaturage, batangaje ko nubwo mu karere hagaragara ibikorwa by’iterambere; abaturage batazi imikorere y’abajyanama bigatuma batabacishaho ibitekerezo n’ibibazo bya bo.
Mu gihe mu nshingano z’abajyanama harimo kuvugana n’ababatoye bakumva ibibazo byabo bakabizamura mu nama njyanama bakabifatira umwanzuro ndetse bagasubira mu baturage kubabwira uko byabibazo byakemutse.
Ngo gahunda za Leta n’ibyemezo by’Inama Njyanama abaturage babigezwaho n’abanyamabanga nshingwabikorwa b’utugari n’ab’imirenge. Aba nabo ngo bakaza bategaka ishyirwa mu bikorwa ry’ibyo byemezo, aho kugira ngo abajyanama baze babyunguraneho ibitekerezo.
Umuyobozi w’akarere ka Kamonyi akaba n’umwe mu bajyanama b’akarere Rutsinga Jacques, ahamya ko abajyanama bazana ibyifuzo biturutse mu mirenge bahagarariye, ariko kubw’inshingano zindi bafite, babura umwanya wo kubamenyesha ibyemezo by’Inama njyanama, bagahitamo kubimanika ku biro by’imirenge kandi hagerwa n’abaturage bacye.
Uyu muyobozi arasaba abajyanama bagenzi be kwikosora bagashaka umwanya wo kwegera abo bahagariye kuko baba barabatoye babizeye. Aragira ati “ibikenewe n’abaturage abajyanama barabizana, ariko gusubira mu baturage kubabwira ngo ibyo mwantumye bigeze aha ntago babikora 100%â€.
Arabasaba kujya bafata umwanya bakajya kwifatanya n’abaturage mu bikorwa rusange nk’umuganda, Inteko z’abaturage z’utugari no mu nama Njyanama z’imirenge; kuko byabafasha kubaganiriza ku byemezo by’inama njyanama no kubasaba ibitekerezo byo kujyana mu nama Njyanama iterana buri gihembwe cyangwa ikindi gihe bibaye ngombwa.
Uku kudaha agaciro inshingano bijya bigaragara mu batowe, ngo nibyo bituma Komisiyo y’igihugu y’amatora itanga amahugurwa y’uburere mboneragihugu ku nzego zitorwa n’abaturage, kugira ngo babibutse kwita ku nshingano z’imirimo bashinzwe kandi bibutse n’abaturage gutora uzabagirira akamaro.
Aya mahugurwa ku mikorere n’imikoranire y’inama njyanama n’abaturage, aje mu gihe hitegurwa amatora y’inzego z’ibanze mu ntangiro z’umwaka wa 2016.


text:
ITERAMBERE RY’ABARI N’ABATEGARUGORI MU RWANDA : INSHABURE cyangwa UBUSHWAMBAGARA
Ndabasuhuje mwese , by’umwihariko bari bategarugori bagenzi banjye nkunda ! Nk’umunyarwandakazi wavukiye mu Rwanda akarubamo, akarwigamo, akabona ibihakorerwa, akaganira n’abakuru, urungano n’abato ku mibereho y’abanyarwanda by’umwihariko umwanya w’umunyarwandakazi, mu mpande zose,hari icyo nshaka ko tuganiraho.
Koko iyo turebye uko umunyarwandakazi yabayeho kuva kera kugeza ubu tubonako hari byinshi byagiye byangizwa bituma arushaho kuburizwamo. Niyo mpamvu twibaza tuti : Ese koko umugore wo mu Rwanda yateye imbere ? Gute ? Mu buhe buryo ?
1. MU MURYANGO
Tuzi twese akamaro ko kugira umuryango, ko kubona bucya turi kumwe n’abo tuvukana , abo twashakanye, abo twibarutse cg abatwibarutse. Mbere ya 1994 ingo nyinshi zarimo abagabo, zirimo abasore b’ingufu ,umugore ntiyajyaga kwasa cg ngo abe ariwe wurira igisenge ngo asakare inzu, abe ariwe ujya kubumba amatafari no kwikorera isima. Ese ubu ingo zibonekamo abagabo cg abasore bageze kuri babiri ni zingahe ? Jya ku mashantille aho bubaka urabona umubare w’abagore baciwe umugongo n’amatafari maze umbwire niba ariryo terambere koko ? Watera imbere ute uvuna umubiri wawe ?
2. GUSHYINGIRWA
Gushyingirwa ibirori by’akataraboneka buriwese akura arota , urugo rwabyaraga umukobwa bavuzaga impundu bati Arakaza neza mukobwajana Nyampinga wacu none haravuka umukobwa imiborogo ikaba yose kuko bavuga bati izi ndaya n’ibi binyendaro tuzabikwiza he ?
Umukobwa yagiraga imyaka 18 abarambagizi ari uruhuri ,afite ikibazo cyo guhitamo none aragera kuri 40 nta n’uwo bahura munzira ngo amurebe irihumye cg amwakure amubazi akazina ? Uku niko gutera imbere ? Wambwirako uri umukobwa wateye imbere ute utagira ukuririmba ngo atake ubwiza umuremyi yakwihereye?wambwirako uri umugore wateyimbere Utagira ukurara iruhande ngo afumbate akumare imbeho niwikanga aguhumurize ati ndahari mwamikazi w’umutima wanjye ? Urara rwa ntambi wigaragura mu buriri bwa wenyine cg uraye rubunda kuko abagupfakaje nawe baguhiga ? Ibindi nawe wongereho ?
3. MU BUYOBOZI BW’IGIHUGU
u RWANDA Ku mwanya wa mbere mu kugira abagore !!!!!!!!!! Nibyo rwose mu ruhando rw’amahanga tugaragara neza kuri iyo ngingo !! Ariko se tubyize neza twasanga ari ibyiza cg twasanga ari bwa BWIZA BW’INTOBO BUTAYIBUZA KURURA
Mbere ya 1994 Urwanda rwari rufite abagore bacye mu buyobozi ariko bari bafite ijambo, baravugaga rikijyana !! kandi bagakora akazi kabo neza , abatari mu buyobozi bagaterwa ishema n’ uko bahagarariwe koko ? Ntibaduhozaga mu muhanda ngo turamagana amahanga yabafatiye mu manyaga ? Ntibicwaga n’abo bakorana barozwe ngo ni indwara zitazwi zibahitanye!!
Muti ntugasebanye ? Nanjye nti ntacyo mbyanyugura
Rosa KABUYE muzi aho yatugejeje ? Tujyanywa n’ikiboko kwigaragambya ngo narekurwe nk’aho aritwe twamutumye gukora ibidakorwa ? Ese ubu arihe ko atakivugwa ? Aloysie INYUMBA yapfuye ate ? Wambwira ute ko uri umuyobozikazi wateye imbere umutima urara udiha kuko uziko nutajya kwambika abantu ubusa ngo buhagirwe uricwa ?
4 . MU ISHURI
Mu Rwanda abakobwa ntibafatirwa ku manota angana n’ayabahungu mu bizamini bisoza ibyiciro by’amashuri ! Aka ni akumiro: mu Rwanda haba haravumbuwe ubushakashatsi bwemeza ko ubwenge bwo mu ishuri bujyana n’igitsina kandi abigitsina gore akaba aribo bagira bwinshi ?? Abascientifiques basansubize.
Wambwira ute ko uri umunyeshurikazi wateye imbere abahungu mwigana mutagishyiramwe ngo musubire mu masomo yanyu , musobanurirane musobanukirwe kurushaho ?????
Nuko umubare w’abakobwa ukaba uruhuri mu mashuri wagera mu kazi ugasangamo mbarwa! Wambwira ute ko uri umukobwa w’umunyabwenge warangije kaminuza zingahe wateye imbere kandi umusatsi warakwereyeho, iyo uri mu kwezi udasohoka kuko ibikoresho by’isuku yo mu ibyo bihe utanabirabukwa ? Kera buriwese yigaga ibyo ashoboye, hakabaho imyuga buri wese akiteza imbere ku rwego rwe none byagenze bite ? Nimubyuke !!!!
UMWANZURO
Banyarwandakazi igihe kirangeze ngo duhumuke turebe neza iryo terambere tubwirwa duhereye kuri ibi navuze haruguru n’ibindi namwe mwibonera mu mibereho yanyu ya buri munsi. Nitureke gukomeza guhabwa uduhuma amaso cyangwa uduhendabana maze natwe duhagurukire kugira uruhare mu mpinduka nziza ikenewe mumitegekere y’igihugu cyacu.
SHIMWA Aurore


text:
*Impuguke yo muri Africa y’Epfo isanga Ikinyarwanda kitarutishwa izindi ndimi,
*Ababyeyi batwite ngo iyo basoma inkuru bifasha abo batwite gukuza ubwonko,
*Minisiteri y’Uburezi ishaka ko muri 2024 Abanyarwanda 90% bazaba bazi gusoma.
Impuguke mu burezi, zigaragaza ko kumenya ururimi kavukire, ari ryo shingiro mu burezi ryo gutegura no gutoza abana kumenya gusoma no kwandika no kugira ubundi bumenyi bahabwa mu ishuri, cyane cyane abiga mu myaka itatu y’amashuri abanza.
Raporo yakozwe n’umuryango urengera abana, Save the Children mu 2011, igaragaza ko abanyeshuri bo mu mwaka wa Kane no mu wa Gatandatu w’amashuri abanza badafite ubuhanga mu gusoma neza no kwandika Ikinyarwanda.
Ku wa Gatanu, hizihizwaga umunsi mpuzamahanga wo gusoma no Kwandika, impuguke mu burezi yo muri Afurika y’Epfo, akaba n’umuyobozi w’umushinga ugamije guteza imbere uburezi muri icyo gihugu, yatanze inama zafasha abana gukunda gusoma.
Dr. Carole Bloch yatangaje ko kwigisha abana gusoma no kwandika bigomba kunyuzwa mu bintu basanzwe bakunda nk’imikino, indirimbo, udukuru n’ibindi kandi ko abarezi bagomba kubigisha na bo babikora kugira ngo babikunde.
Yavuze ko ari amahirwe ku Rwanda kuba hari ururimi rumwe gakondo, ndetse ko kugira ngo abana babashe kumva neza no gusobanukirwa gusoma no kwandika ari uko bigomba gukorwa mu rurimi bumva neza.
Ati “U Rwanda mufite amahirwe ko mufite Ikinyarwanda cyonyine nk’ururimi gakondo, twe muri Afurika y’Epfo tugira izirenga 11, ni ikibazo gikomeye cyane. Kwigisha mu rurimi kavukire ni ingenzi, kuko kugira ngo bumve neza ibyo biga babashe no kuvugana neza, ni ngombwa ko bakoresha ururimi bumva neza.
Iyo ubahaye amahirwe yo gukoresha ururimi rumwe, izindi baba bazaziga ariko ntugomba guhagarika ururimi kavukire kuko ni rwo rugufasha kumenya izindi. Ntimukwiriye gukinisha ururimi kavukire murugeranya n’Icyongereza cyangwa Igifaransa.”
Yakomeje asobanura ko iyo umugore atwite aba agomba gutangira kuririmbira umwana uri mu nda, akamusomera udukuru mu rwego rwo kugirana itumanaho n’umwana, ngo bimufasha kugira ubumenyi ku biri kubera ku isi.
Ngo ni ibintu bimuhuza n’umubyeyi mu buryo bw’amarangamutima no gushyikirana, bikanatuma ubwenge bwe bukura kurushaho.
Ati “Iyo umubyeyi yatangiye gusomera umwana akiri mu nda, ku mezi icyenda aba yaratangiye kurambura amapaji y’igitabo.”
Umunyamabanga wa Leta Ushinzwe Amashuri Abanza n’Ayisumbuye, Munyakazi Isaac yatangaje ko u Rwanda rufite intego ko mu 2024, Abanyarwanda basaga 90% bazaba bazi gusoma no kwandika Ikinyarwanda, kandi ko byatangiye gushyirwa mu bikorwa binyuze mu gutegura ibitabo byanditse mu Kinyarwanda n’amasomero.
Ati “Abanyarwanda mu bijyanye no gusoma no kwandika bageze kuri 70% kuko twari twahize ko nibura mu 2024, tuzaba tugeze kuri 90%. Nubwo tutarageza amasomero ahakenewe hose, ariko dukorana n’abihayimana amasomero akagenda agaragara mu mashuri atandukanye.”
Munyakazi avuga ko mu bufatanye n’imiryango y’abafatanyabikorwa hubatswe amasomero 120 mu gihugu hose kandi ngo hari na gahunda zo kuyongera kugira ngo umuco wo gusoma usohoke mu mashuri ugere no mu baturage, umwana mu mpera z’icyumweru no mu biruhuko abone aho atira igitabo cyo gusoma cyangwa ahahurire n’ababyeyi.
Yakomeje avuga ko mu ngengo y’imari igenerwa kugura ibitabo muri Ministeri y’Uburezi, 20% agenerwa ibitabo byo gusoma, gusa ngo ntahagije kugira ngo buri mwana agire igitabo.
Ati “Niyo mpamvu dufatanya n’abafatanyabikorwa batandukanye nka Save the Children kugira ngo tubereke ko twagera kuri icyo cyerekezo aho buri mwana yagira igitabo cyo gusoma akaba yagitahana n’iwabo bikamufasha kwihutisha kumenya gusoma neza, twifuzako umwana yakwiga akarangiza azi gusoma neza.”
Josiane UWANYIRIGIRA
UMUSEKE.RW


text:
Karongi – Komite z’umugoroba w’ababyeyi n’abandi bayobozi ku rwego rw’ibanze bashinzwe iby’imibereho myiza y’abaturage mu mirenge 13 mu karere ka Karongi ziri guhabwa ubumenyi ku kurwanya ihohoterwa rishingiye ku gitsina rikigaragara mu bice binyuranye by’igihugu. Aha barashishikariza cyane cyane abagabo kwitabira umugoroba w’ababyeyi kugira ngo bagire uruhare mu kurwanya iri hohoterwa bagiramo uruhare cyane.
Kimwe mu bimenyetso bibi by’iri hohoterwa ni umugabo wo mu murenge wa Gitesi uherutse kwica umugore we akamuca umutwe akawujugunya mu mugezi.
Kimwe mu bibazo bigaragazwa muri aya mahugurwa ya Komite z’umugoroba w’ababyeyi ni uko abagabo batajya bitabira iyi gahunda, ndetse ugasanga n’abagore bayitabira akenshi ni abatajijutse.
Aya mahugurwa yateguwe n’umuryango RWAMREC utegamiye kuri Leta uharanira guteza imbere Ihame ry’Uburinganire n’Ubwuzuzanye no kurwanya Ihohoterwa rishingiye ku gitsina, agamije gufasha guhindura imyumvire ngo hagerwe kuri iyi ntego.
Bamwe mu bamaze guhugurwa mu mirenge ya Gishyita na Mubuga babwiye Umuseke ko hari ubumenyi bufatika babonye kandi bushya bugiye gutanga umusaruro mu mugoroba w’ababyeyi bayobora.
SpeciosMukabalisa wo mu kagari ka Marangara mu murenge wa Mubuga yabwiye Umuseke ko ingorane bafite ari iy’uko abagabo batitabira umugoroba w’ababyeyi ariko bigishijwe uko bazajya babashishikariza kuwitabira hagamijwe kurwanya ihohotera rishingiye ku gitsina.
Ati “ubu twize uko tugiye gukangurira abagabo bacu nabo tujye tujyana, bizazana impinduka zikomeye mu miryango.”
Innocent Twamugize nawe wahuguwe avuga ko uruhare rw’umugabo rukenewe cyane muri gahunda zo kurwanya ihohoterwa kuko usanga abagabo benshi aribo barikora kandi ari nabo benshi batitabira gahunda zo kungurana inama n’ubumenyi mu kurirwanya.
Shyikiro Ntayoboera umuhuzabikorwa wa RWAMREC mu karere ka Karongi avuga ko kugeza ubu bateganyaga guhugura abantu ibihumbi bibiri (2 000) ariko bamaze guhugura ibihumbi birindwi (7 000) kandi bagikomeza, kubera uburemere bw’iki kibazo.
Mukashema Drocella Umuyobozi w’Akarere ka Karongi wungirije ushinzwe imibereho myiza avuga ko bizeye umusaruro muri aya mahugurwa y’abagize komite z’umugoroba w’ababyeyi n’abandi bayobozi banyuranye ku nzego z’ibanze mu kurwanya ihohoterwa rishingiye ku gitsina.
Aya mahugurwa arahabwa kandi abayobozi b’inzego z’ibanze, abakozi bashinzwe imibereho myiza n’abashinzwe uburezi ku rwego rw’Umurenge, , abayobozi b’ibigo by’amashuri yisumbuye, Abahuzabikorwa b’Inama y’Igihugu y’Abagore n’Abahuzabikorwa b’Inama y’Igihugu y’Urubyiruko ku rwego rw’Umurenge n’abandi bafite aho bahuriye n’imibereho myiza y’abaturage.
Sylvain NGOBOKA
UMUSEKE.RW/Karongi